Saluran TV Pendidikan, DidikTV KPM dilancar

KUALA LUMPUR: Perdana Menteri Tan Sri Muhyiddin Yassin semalam melancarkan saluran khusus TV Pendidikan secara terestrial, DidikTV Kementerian Pendidikan Malaysia (KPM).

Saluran itu yang kali pertama diperkenalkan, mula bersiaran semalam, menerusi saluran 107 di MYTV, saluran 147 di ASTRO dan saluran ntv7 di TV UNIFI, bermula 7.00 pagi hingga 12.00 tengah malam setiap hari.

Ia merupakan antara usaha berterusan Kementerian Pendidikan, untuk meningkatkan akses pendidikan seluruh negara.

Muhyiddin dalam ucapan perasmiannya berkata, DidikTV KPM akan menyiarkan program-program yang berteraskan kurikulum dan kokurikulum KPM, selain berita mengenai dunia pendidikan daripada peringkat prasekolah hingga Tingkatan 6, program bercorak didik hibur (edutainment) serta kandungan yang dihasilkan oleh murid.

Selain itu katanya, kandungan pembelajaran sepanjang hayat yang memberi fokus kepada nilai-nilai murni dan pembangunan karakter murid akan turut disiarkan.

“Saya yakin bahawa DidikTV KPM akan dapat membantu pelaksanaan PdPR (Pengajaran dan Pembelajaran di Rumah), khususnya bagi murid yang tidak mempunyai akses kepada pendidikan secara dalam talian. Ibu bapa juga boleh meluangkan masa untuk menonton DidikTV KPM bersama-sama anak-anak,” katanya.

Jelasnya, KPM mengambil inisiatif menghidupkan semula slot program TV Pendidikan secara terestrial sejak pelaksanaan Perintah Kawalan Pergerakan (PKP) pada 18 Mac tahun lalu, sebagai usaha membolehkan murid mendapat bahan pembelajaran melalui televisyen, khususnya yang tidak mempunyai akses internet atau peranti yang sesuai.

“Kerajaan sedar bahawa pendidikan merupakan antara sektor yang amat terkesan akibat pandemik Covid-19 yang melanda negara sejak awal tahun lalu. Keadaan ini merupakan satu situasi yang sukar, sehinggakan KPM perlu mengambil keputusan menutup sekolah semasa tempoh pelaksanaan PKP.

“Apabila sekolah ditutup, pastinya pengajaran dan pembelajaran secara bersemuka di sekolah tidak dapat dilaksanakan. Namun begitu, KPM komited untuk terus menyediakan akses pendidikan kepada lebih lima juta murid bagi membolehkan mereka mendapat pengetahuan, kemahiran dan nilai yang diperlukan,” katanya.

Bagaimanapun, katanya pelaksanaan PdPR secara dalam talian masih belum dapat dilaksanakan sepenuhnya dalam tempoh yang singkat, memandangkan kepelbagaian latar belakang murid-murid dengan ada yang tinggal di kawasan bandar, luar bandar ataupun kawasan pedalaman.

Pada masa yang sama, Muhyiddin turut tertarik cara pengajaran yang dilakukan oleh Cikgu Arzman Saad bagi subjek Matematik Kertas 1, menerusi slot ‘Road to Success SPM 2020’ di saluran ntv7 yang disifatkan kreatif serta mudah diterima dan difahami oleh murid.

“Saya juga difahamkan bahawa guru yang dijemput untuk mengajar adalah dalam kalangan guru yang berpengalaman bidang masing-masing, supaya kualiti pengajaran yang disampaikan adalah pada tahap yang terbaik,” katanya.

Road to Success SPM 2020 sebelum ini disiarkan menerusi slot DidikTV di saluran ntv7, yang menjemput guru-guru pelbagai mata pelajaran bagi membincangkan teknik menjawab soalan Sijil Pelajaran Malaysia (SPM), bagi calon-calon peperiksaan.

Jelasnya, program sebegini adalah sangat baik bagi membantu calon peperiksaan SPM yang akan mula menduduki peperiksaan pada minggu hadapan.

Beliau turut melahirkan keyakinan ramai dalam kalangan warga pendidik mempunyai kemahiran dan kepakaran menyampaikan kandungan pembelajaran secara kreatif.

“Tahniah kepada guru-guru yang begitu komited mendidik anak murid dalam apa jua keadaan,” katanya. – Bernama

See author's posts


PRU-15: Tempoh hari berkempen tamat 11.59 malam ini

KUALA LUMPUR: Tempoh 14 hari berkempen Pilihan Raya Umum ke-15 (PRU-15) yang bermula 5 November, akan tamat 11.59 malam ini.

Ini bermakna selepas tempoh itu, segala aktiviti merayu undi tidak dibenarkan langsung terutamanya pada hari pengundian esok di 222 kerusi Parlimen, dan 59 kerusi Dewan Undangan Negeri (DUN) di Perak, Pahang (42) dan Perlis (15), serta DUN Bugaya, Sabah.

Bagaimanapun status kerusi Parlimen Padang Serai masih belum dapat diputuskan setakat ini sama ada pengundian akan dapat dijalankan berikutan kematian penyandangnya yang juga calon Pakatan Harapan (PH), M. Karupaiya, selain Suruhanjaya Pilihan Raya akan bermesyuarat hari ini bagi menentukan status kerusi berkenaan.

Karupaiya sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang), Datuk C. Sivaraajh (Barisan Nasional), Mohd Bakhri Hashim (Warisan), Datuk Azman Nasrudin (Perikatan Nasional) dan calon Bebas Sreanandha Rao pada PRU-15, Sabtu ini.

SPR dalam kenyataan sebelum ini memaklumkan agensi itu akan menguatkuasakan subseksyen 26 (1) Akta Kesalahan Pilihan Raya 1954 yang melarang diadakan, memanggil atau mengaturkan sebarang bentuk perjumpaan, perhimpunan, pertunjukan, hiburan atau memberi ucapan terbuka.

Akta itu juga melarang membekalkan apa-apa alat pembesar suara bagi maksud politik serta melarang membuka pejabat atau barung di dalam bahagian pilihan raya semasa hari pengundian.

PRU kali ini mencatat sejarah apabila seramai 945 calon disahkan layak bertanding untuk merebut 222 kerusi Parlimen di seluruh negara, yang teramai dalam rekod PRU negara.

Dalam pada itu, Perdana Menteri Datuk Seri Ismail Sabri Yaakob berharap keadaan harmoni serta lancar semasa berkempen tanpa sebarang isu besar melibatkan provokasi atau keganasan melampau ketika ini, berterusan sehingga hari mengundi pada Sabtu.

Sementara itu, setakat semalam (17 November), Polis Diraja Malaysia (PDRM) telah mengeluarkan sebanyak 2,148 permit bagi mengadakan ceramah sepanjang kempen PRU-15.

Pengarah Operasi PRU-15 PDRM Datuk Seri Hazani Ghazali berkata 326 permit dikeluarkan di Sabah, Pahang (300), Sarawak (293), Perak (221), Johor (208), Kedah (180), Kelantan (147), Selangor (112), Negeri Sembilan (103), Melaka (94), Terengganu (89), Pulau Pinang (40), Perlis (23) dan Kuala Lumpur (12).

Selain itu, polis turut membuka 20 kertas siasatan iaitu masing-masing empat di Selangor dan Kuala Lumpur, Sarawak (tiga), Sabah (dua) dan masing-masing satu di Kedah, Perak, Melaka, Pahang, Negeri Sembilan, Kelantan dan Terengganu antaranya melibatkan kesalahan menghasut, ugutan jenayah, merosakkan bendera dan papan tanda milik parti politik serta calon.

PRU kali ini menyaksikan jumlah pengundi semakin ramai iaitu seramai 21.1 juta pemilih berbanding 14.9 juta pengundi pada PRU-14. – Bernama

See author's posts


Keluar/Masuk Sarawak perlu Surat Arahan Rasmi

KUCHING: Semua rakyat Sarawak yang keluar dari Sarawak ke Semenanjung, Sabah

dan Labuan yang mempunyai urusan rasmi sama ada dengan Jabatan Kerajaan mahupun swasta dan balik semula ke Sarawak tidak lebih (dalam tempoh dua hari) dikecualikan dari kuarantin.

Pengerusi Jawatankuasa Pengurusan Bencana Negeri (JPBN) Datuk Amar Douglas Uggah berkata, bagaimanapun mereka perlu membawa bersama Surat Arahan Rasmi dari Ketua Jabatan dan Majikan.

“Mereka tidak perlu untuk diambil sampel Covid-19.

“Manakala, perjalanan yang lebih dari dua hari, mereka akan diambil sampel dan tidak akan dikuarantin,” katanya semasa sidang media semalam.

Beliau menambah, Kementerian Kerajaan Tempatan dan Perumahan Sarawak (MLGH) telah membentangkan prosedur operasi standard (SOP) bagi Karaoke Berkonsep Terbuka yang merangkumi perkhidmatan karaoke yang digunakan di Majlis Rasmi dan Sosial, Musik Kafe, dan Bistro dibenarkan beroperasi mulai hari ini (15 Ogos.)

“Hari ini (semalam) sebanyak 1,074 jumlah kenderaan telah melalui sekatan jalan raya antara zon (1 dan 2) yang telah diadakan di dua lokasi iaitu di Daerah Simunjan dan Sri Aman.

“Daripada jumlah tersebut, 1,067 daripadanya telah mendapat kebenaran dan tujuh telah diarah berpatah balik kerana tidak memiliki surat kebenaran,” kata Uggah.

Tambah Uggah, pihak Polis Diraja Malaysia (PDRM) telah mengeluarkan sebanyak 42 notis kompaun kerana tidak mematuhi SOP.

“Notis kompaun yang telah dikeluarkan adalah di Bintulu (20), Padawan (10), Kota Samarahan (5), Limbang (3), Kuching (1), Miri (1), Betong (1) dan Sarikei (1),” katanya.

See author's posts


Golongan memerlukan diberi bantuan

ADI SAFARMAN

SIMANGGANG: Demi meringankan beban rakyat ketika tempoh
sukar Perintah Kawalan Pergerakan (PKP) berikutan penularan pandemik COVID-19,
Persatuan Kebajikan Projek Kebajikan Pensel Sri Aman tampil menghulurkan
bantuan kepada golongan memerlukan.

Sumbangan barangan keperluan asas itu disumbangkan kepada
penerima terpilih di sekitar kawasan luar bandar iaitu di Dewan Undangan Negeri
(DUN) Bukit Begunan yang terjejas akibat penularan wabak tersebut dalam
mengurangkan beban terutamanya golongan memerlukan.

Setiausaha Persatuan Projek Pensel Sri Aman, Yen Jebeni
berkata sehingga semalam pihaknya telah membantu sebanyak 70 buah keluarga yang
mensasarkan rumah-rumah panjang jauh di kawasan pedalaman dan juga perkampungan
Melayu.

“Program bantuan makanan ini dibuat atas inisiatif
Pengerusi Projek Pensel iaitu Norina Umoi Utot dengan menggunakan dana peribadi
beliau sendiri.

“Sehingga semalam, hampir 70 keluarga telah mendapat
manfaat program ini yang mensasarkan rumah-rumah panjang jauh di kawasan
pedalaman dan juga perkampungan Melayu.

“Dalam situasi masa sekarang kita faham kesusahan
yang terpaksa mereka hadapi kerana agak sukar untuk mereka mendapatkan bekalan
makanan.

Yen yang mewakili Persatuan Projek Pensel merayu agar
kepada pihak lain terutamanya NGO yang sudi menghulurkan bantuan untuk bersama
mereka berganding bahu menyumbangkan dana bagi meneruskan lagi program bantuan
makanan yang sebegini.

Dalam pada itu, seorang daripada penerima bantuan dari
Kampung Melayu Bakong, Said Amit berkata bantuan yang diberikan itu amat
bermakna buat setiap keluarga yang mendiami rumah panjang dan kampung-kampung
di luar bandar kerana makanan merupakan keperluan mendesak pada masa sekarang.

“Saya bagi pihak Kampung Melayu Bakong mengucapkan
berbanyak-banyak terima kasih kepada Pengerusi Persatuan Kebajikan Pensel,
Norina Umoi Utot diatas sumbangan dan bantuan beliau hulurkan kepada warga
asnaf di kampung ini dengan menggunakan dana peribadi beliau sendiri.

“Saya yakin dengan sedikit bantuan dan sumbangan
yang beliau salurkan ini dapat membantu untuk meringankan sedikit bebanan
kepada golongan yang benar-benar memerlukan dan mengalami kesusahan bagi
mendapatkan bekalan makanan di sepanjang tempoh PKP yang telah berkuatkuasa
sejak 18 Mac lalu,” ujar Said.

See author's posts


Tiga elemen utama pertumbuhan negara

KOTA SAMARAHAN: Penyelidikan, inovasi dan kreativiti adalah tiga elemen utama untuk pertumbuhan berterusan negara dalam jangka masa panjang.

Menteri Pendidikan, Sains dan Penyelidikan Teknologi Sarawak Dato Sri Michael Manyin Jawong berkata, ketiga-tiga aspek ini sama pentingnya untuk menghadapi cabaran dunia yang kian berubah.

“Saya percaya bahawa tidak ada kekurangan orang inovatif di Sarawak dan di Malaysia secara keseluruhan.

“Hal ini dibuktikan dengan Malaysia menduduki tempat ke-35 daripada 129 negara dalam Indeks Inovasi Global pada tahun 2019,” katanya.

Beliau berkata demikian ketika berucap pada Konvensyen Penyelidikan, Inovasi dan Kreativiti (PIK 2020) di Institut Pendidikan Guru (IPG) Kampus Tun Abdul Razak, semalam.

“Oleh itu, semua orang yang berinovasi dalam bidang pekerjaan mesti memastikan bahawa mereka sentiasa menambah kecekapan melalui peningkatan profesional dan pengembangan berterusan,” ujarnya.

Beliau turut gembira kerana anak muda yang dilatih menjadi guru di kampus berkenaan menjadi salah seorang yang inovatif dan kreatif.

“Kita memerlukan guru yang inovatif dan kreatif bagi memupuk dan menyokong perkembangan anak-anak yang akan menjadi inovator.

” Oleh itu, Kementerian Pendidikan telah merombak keseluruhan sistem termasuk struktur kurikulum, kandungan, pedagogi dan pendekatan kelas, semuanya dengan satu tujuan iaitu untuk memupuk kreativiti dan mempercepatkan inovasi,” jelasnya.

“Dalam sistem ini, guru berfungsi sebagai pendorong kerana mereka adalah orang yang menjalan dan melaksanakan kurikulum.

“Adalah penting bagi guru sendiri untuk menjadi kreatif dan inovatif dalam amalan bilik darjah agar mereka bertindak sebagai teladan kepada pelajar mereka.

” Saya menganggap menjadi tanggungjawab semua guru untuk mengkaji kesesuaian dan keberkesanan amalan mereka dengan ciri-ciri generasi masa kini dan yang lebih penting lagi, keperluan masa depan mereka. Guru inovatif adalah pelopor dalam usaha kita untuk maju pada masa depan,” tegasnya.

Oleh Nur Ain Otsman

See author's posts


Sarawak United pencabar utama

PENGENDALI Negeri Sembilan FC (NSFC), K. Devan menyifatkan pasukan Sarawak United FC adalah pencabar utama pasukannya dalam memburu kejuaraan Liga Perdana pada musim ini.

Kebangkitan skuad Rusa itu atas kemenangan menentang Kelantan FC Ahad lalu turut menyuntik semangat pasukan itu untuk memburu tiket automatik ke saingan Liga Super 2022 bersama Sarawak United.

“Sarawak United FC merupakan pencabar utama pasukan kami dan pemain harus bermain habis-habisan untuk memperkukuhkan lagi kedudukan sebagai pendahulu liga.

“Kalau kita dapat tiga mata saya rasa kedudukan di tangga teratas lebih kukuh.

“Saya rasa dengan kemenangan menentang Kelantan FC baru-baru ini, mungkin paras keyakinan dalam kalangan pemain akan bertambah baik sebelum perlawanan bertemu Sarawak United FC,” katanya pada sidang media selepas menyaksikan NSFC menewaskan Kelantan FC 2-1 Ahad lalu.

Sementara itu, menurut Devan, selepas mengharungi lapan perlawanan, posisi di barisan pertahanan sedikit menggusarkannya.

“Aspek yang perlu saya beri perhatian ialah kita boleh jaringkan gol dalam masa yang sama kita boleh bolos gol walaupun kita bermain di tempat sendiri.

“Jadi dari segi itu kalau kita dah boleh bertahan dengan baik dan tidak bolos gol dan mungkin kita ada peluang untuk menang setiap kali kita turun di Paroi,” ujarnya.

Devan berkata pertembungan NSFC menentang Sarawak di Stadium Tuanku Abdul Rahman, Paroi, Sabtu ini dijangka sengit dan menarik untuk disaksikan.

Setakat lapan perlawanan musim ini, NSFC mendahului kedudukan Liga Premier dengan mengutip 17 mata iaitu kelebihan hanya satu mata berbanding Sarawak United selepas mengharungi tujuh perlawanan.

Oleh ADI SAFARMAN

See author's posts


Anwar secara prinsip setuju beri peruntukan kepada pembangkang

KUALA LUMPUR: Perdana Menteri Datuk Seri Anwar Ibrahim berkata secara prinsipnya beliau bersetuju untuk memberikan peruntukan kepada Ahli Parlimen pembangkang seperti yang diberikan kepada Ahli Parlimen kerajaan.

Bagaimanapun, Anwar berkata, ia perlu dimulakan dengan proses rundingan oleh kedua-dua pihak terlebih dahulu untuk membincangkan kaedah yang terbaik selain mencari titik kesefahaman.

“Kalau ada persefahaman, itu boleh berjalan. Saya cadangkan adakan proses rundingan dan kita cari kaedah dan secara prinsipnya saya tidak menolak memberi peruntukan kepada pembangkang seperti mana yang diberikan kepada Ahli Parlimen kerajaan.

“Tetapi proses rundingan belum berlaku, yang ada proses permusuhan. Jadi saya usulkan mulakan proses rundingan dan saya akan tugaskan Ketua Whip dan menteri berkenaan runding dan kita putuskan. kalau cepat selesai, cepat lulus. Kalau selesai esok, lusa kita boleh lulus,” katanya.

Beliau berkata demikian bagi menjawab soalan Datuk Seri Shahidan Kassim (PN-Arau) pada Waktu Pertanyaan-Pertanyaan Menteri (MQT) di Dewan Rakyat, hari ini, mengenai peruntukan yang sepatutnya diberikan kepada Ahli Parlimen untuk membantu keperluan mangsa banjir di kawasan masing-masing.

Anwar yang juga Menteri Kewangan berkata sepanjang pentadbiran Ahli Parlimen Pagoh Tan Sri Muhyiddin Yassin (PN-Pagoh), pembangkang ketika itu tidak mendapat peruntukan.

“Tetapi tak apa, sebab ini MADANI, maknanya perlu adil,” kata Anwar.

Datuk Seri Ismail Sabri Yaakob yang juga Ahli Parlimen Bera, semasa merntabir kerajaan, telah mengadakan rundingan secara baik dengan Pakatan Harapan ketika itu dengan melaksanakan libat urus bersama, kata Anwar.

Isu mengenai peruntukan sama rata sering dibangkitkan pihak pembangkang pada persidangan Dewan Rakyat kali ini.

Semalam, Muhyiddin mencadangkan kerajaan memberikan peruntukan sekurang-kurangnya RM300,000 kepada semua Ahli Parlimen termasuk dari pembangkang bagi membolehkan mereka menyalurkan bantuan segera kepada mangsa banjir di kawasan masing-masing. – Bernama

See author's posts


Lantik hakim selepas pilihan raya presiden-Biden

WASHINGTON: Calon presiden Demokrat Joe Biden menggesa kekosongan di Mahkamah Agung berikutan kematian hakim Ruth Bader Ginsburg, diisi selepas pilihan raya presiden pada November, lapor agensi berita Sputnik.

“Cucu perempuan (Ginsburg) (Clara Spera) semalam berkata … kata-kata akhir mendiang ialah mahu penggantinya tidak diumum sehingga presiden baharu dipilih,” kata Biden pada Ahad di Philadelphia, Pennsylvania.

Biden berkata walaupun Presiden Donald Trump mahu mengemukakan nama pada masa sekarang, Senat tidak boleh mengambil sebarang tindakan sehingga rakyat Amerika memilih presiden yang baharu.

Senator Susan Collins pada Sabtu berkata mengikut perlembagaan Trump mempunyai hak untuk membuat pencalonan tetapi memandangkan pilihan raya presiden akan datang “keputusan pelantikan untuk Mahkamah Agung harus dibuat oleh Presiden yang dipilih pada 3 Nov” dan Senat tidak boleh memilih calon sebelum pilihan raya.

Bercakap kepada wartawan pada Sabtu, Trump berkata beliau akan mencalonkan nama untuk hakim Mahkamah Agung yang baharu pada minggu depan dan tidak bersetuju dengan pendirian Collins mengenai isu itu.

Antara nama yang menjadi pilihan Trump untuk jawatan itu ialah Amy Coney Barrett dan Barbara Lagoa.

Ruth Bader Ginsburg meninggal dunia pada Jumaat di rumahnya di Washington akibat komplikasi kanser pankreas pada usia 87 tahun. – Bernama

See author's posts


Kerja baik pulih Kompleks Sukan Lundu dalam fasa reka bentuk

KUCHING: Kerja-kerja baik pulih Kompleks Sukan Lundu kini sedang dalam fasa reka bentuk.

Ahli Dewan Undangan Negeri (ADUN) Tanjung Datu, Azizul Annuar Adenan berkata, reka bentuk kompleks berkenaan mungkin akan dimuktamadkan pada tahun ini.

Katanya, setelah selesai fasa reka bentuk dan proses tender projek yang bernilai RM5 juta itu, proses pembinaan akan terus dijalankan dan dijangka siap dalam masa setahun.

“Projek ini akan menyaksikan Lundu mempunyai satu padang yang menepati piawaian Persekutuan Bola Sepak Antarabangsa (FIFA) dilengkapi kemudahan lampu limpah.

“Oleh itu, padang tersebut boleh digunakan untuk pertandingan bola sepak seperti Liga Malaysia atau Liga Premier.

“Selain itu, kami juga akan menaik taraf stadium tertutup di Kompleks Sukan Lundu ini kerana kondisinya sudah lama, sejak tahun 90-an,”katanya.

Beliau berkata demikian ketika ditemui pemberita selepas mengadakan rumah terbuka di kediamannya di sini malam tadi.

Oleh SHAHRUL QAIZAT

See author's posts


381 aduan dibuat terhadap industri syarikat penerbangan

KUALA LUMPUR: Suruhanjaya Penerbangan Malaysia (Mavcom) menerima 384 aduan bagi tempoh dari 1 Januari hingga 30 Jun 2020 (Separuh Pertama 2020), yang mana 381 adalah terhadap industri syarikat penerbangan dan tiga terhadap lapangan terbang, kata suruhanjaya itu dalam Laporan Penggunanya yang dikeluarkan semalam.

Ia berkata bilangan aduan turun sebanyak 52.6 peratus pada separuh pertama 2020 daripada 810 aduan pada separuh pertama 2019.

“Sebanyak 90.9 peratus daripada 384 aduan berjaya diselesaikan,” kata Mavcom dalam satu kenyataan semalam.

Suruhanjaya itu juga menerima 2,340 pertanyaan berkaitan Covid-19 daripada pengguna, yang mana 2,146 adalah pertanyaan bagi bayaran balik dan 194 bagi penukaran tarikh penerbangan.

Sementara itu, sebanyak 490 aduan diterima tanpa dokumen yang lengkap dan justeru itu ia tidak dapat dinilai dengan sewajarnya.

Menurut Mavcom, laporan itu juga menyatakan 57.8 peratus daripada aduan yang diterima dari 1 Januari hingga 30 Jun 2020 membawa kepada syarikat penerbangan mengemukakan penyelesaian yang lebih adil atau memuaskan kepada pengguna berbanding apa yang disediakan sebelum ini.

Mengikut syarikat penerbangan, Malaysia Airlines merekodkan bilangan aduan paling tinggi bagi setiap juta penumpang semasa separuh pertama 2020.

“Syarikat penerbangan itu menerima 44 aduan bagi setiap juta penumpang yang dibawanya diikuti Malindo Air (32) dan AirAsia X (24),” kata suruhanjaya itu. – Bernama

See author's posts


Nisbah jururawat dengan pesakit tidak seimbang – Sim

SIBU: Sarawak memerlukan lebih ramai jururawat terutamanya dalam penjagaan akut, penjagaan khusus dan untuk penempatan di klinik-klinik kawasan pedalaman negeri ini.

Timbalan Premier Sarawak, Dato Sri Dr Sim Kui Hian berkata, nisbah perkhidmatan jururawat di Sarawak adalah pada kadar 3.16 bagi 1,000 penduduk berdasarkan populasi Sarawak pada 2020 iaitu seramai 2,907,500 orang.

Menurutnya, nisbah bagi kebanyakan negara membangun adalah jauh lebih tinggi iaitu lapan  jururawat bagi 1,000 penduduk.

“Pada masa ini, 93.86 peratus atau 6,146 jawatan jururawat di bawah Jabatan Kesihatan Negeri Sarawak telah diisi, daripada 6,548 jawatan yang ditawarkan.

“Untuk jawatan jururawat desa (JM) pula, hanya 1,874 telah diisi daripada 2,875 kekosongan,” jelasnya menerusi teks ucapannya yang dibacakan oleh Ahli Dewan Undangan Negeri (ADUN) Bukit Assek, Joseph Chieng merasmikan Persidangan Kejururawatan Sarawak (SNC) 2023, hari ini.

Kekurangan kenaikan pangkat

Dr Sim yang juga Menteri Kerajaan Tempatan memberitahu, terdapat dua isu utama berkaitan jururawat di Sarawak iaitu kekurangan jawatan kenaikan pangkat bagi jururawat kanan.

“Apabila seseorang jururawat itu dinaikkan pangkat, mereka perlu berpisah dari keluarga dan berpindah ke Semenanjung,” ujarnya.

Menyentuh tentang perkara ini, Chieng berharap Kementerian Kesihatan Malaysia (KKM) supaya mempertimbangkan jawatan yang lebih senior di Sarawak supaya jururawat-jururawat ini dapat tinggal di kampung halaman dan berkhidmat di Sarawak.

Pengambilan dan latihan JM dihentikan sejak 2015

“Satu isu lagi ialah kekurangan jururawat di kawasan luar bandar. Pengambilan dan latihan jururawat JM dihentikan sejak 2015, tetapi penaiktarafan jawatan JM kepada jawatan jururawat kakitangan tertangguh.

“Malah, JM yang mengikuti latihan menjadi Jururawat Kakitangan lebih dua tahun yang lalu belum dilantik ke jawatan jururawat kakitangan,” ujarnya.

Katanya, KKM diharap dapat meneliti perkara ini untuk mendapatkan lebih ramai jururawat JM yang pada masa ini hanya 65.18 peratus.

“Saya berharap kementerian kesihatan dapat memberi perhatian lebih terhadap isu ini untuk menyediakan perkhidmatan penjagaan kesihatan yang lebih baik di kawasan luar bandar,” ujarnya lagi.

Persidangan yang bertemakan “Memupuk Paradigma Penjagaan Holistik” anjuran Persatuan Kejururawatan Profesional Sarawak (SNPA) Cawangan Sibu dengan kerjasama Pejabat Kesihatan Bahagian Sibu telah disertai seramai 432 peserta.

Turut hadir, Pengarah Kejururawatan KKM Devi Saravana Muthu, Pengurus Klinikal Fakulti Perubatan, Kejururawatan dan Sains Kesihatan Universiti SEGi Margareth Wong, Pegawai Kesihatan Bahagian Sibu Dr Teh Jo Hun, Presiden SNPA Lee Na, Pengerusi SNPA Cawangan Sibu Daisy Su Ping King, Pengarah Hospital Sibu Dr Nanthakumar Thirunavukkarasu dan pengerusi penganjur Niyom Peter Angkau.

Oleh AKUN GIMAN

See author's posts


Pelbagai inisiatif bangunkan pendidikan di Kuala Rajang

KAWASAN Dewan Undangan Negeri (DUN) Kuala Rajang amat bertuah kerana mempunyai wakil rakyat yang sering menyumbangkan pelbagai sumbangan kepada rakyat di kawasan tersebut.

Antara bantuan yang sering disumbangkan setiap tahun ialah sumbangan pendidikan kepada pelajar di kawasan Kuala Rajang.

Pendidikan memainkan peranan yang teramat penting dalam mengubah nasib seorang individu, keluarga, masyarakat, bangsa atau negara.

Ahli Dewan Undangan Negeri (ADUN) Kuala Rajang, Datu Len Talif Salleh berkata, atas kesedaran inilah Kerajaan Sarawak tidak boleh bertolak ansur melaksanakan pelbagai inisiatif dalam pembangunan pendidikan di Sarawak.

Jelasnya, sumbangan menerusi Dana Pendidikan Pusat Khidmat Sarikei dan Tanjung Manis telah disampaikan kepada seramai 178 pelajar pada tahun 2020.

“Jumlah keseluruhan sumbangan pendidikan tersebut pada tahun lalu adalah sebanyak RM71,700.

“Sejak tahun 2011 hingga 2019 pula, sejumlah RM528,900 telah diagihkan kepada seramai 1,253 orang pelajar kawasan Kuala Rajang,” kata beliau kepada Stail.

Datu Len yang juga merupakan Menteri Muda Perancangan Bandar, Pentadbiran Tanah dan Alam Sekitar berkata, sumbangan dana ini adalah bertujuan meringankan beban keluarga pelajar.

“Tahun 2019 sahaja sebanyak RM32,200 disumbangkan kepada seramai 80 pelajar yang cemerlang dan melanjutkan pengajian ke pusat pengajian tinggi awam (IPTA) dan swasta (IPTS).

“Pelajar menerima sebanyak RM400 bagi yang melanjutkan pengajian peringkat diploma, RM500 (ijazah) dan RM300 (pengajian jangka pendek selama enam bulan atau lebih),” katanya.

Katanya, sebahagian besar mereka dari keluarga berpendapatan rendah serta sederhana yang memerlukan suntikan kewangan untuk melanjutkan pelajaran.

“Berdasarkan pengalaman sendiri yang pernah bergelar pelajar dan datang dari keluarga miskin, saya sedar mereka berdepan masalah melanjutkan pengajian kerana perlu menanggung kos seperti penerbangan, yuran pendaftaran dan sara hidup.

“Walaupun jumlahnya tidak banyak namun pastinya bantuan ini melegakan pelajar dan ibu bapa mereka,” katanya lagi.

Sehubungan itu katanya, untuk rekod, jumlah sumbangan adalah sebanyak RM10,600 untuk 25 orang pelajar pada 2011, RM27,300 (68 pelajar, 2012), RM47,700 (106 pelajar, 2013), RM107,700 (249 pelajar, 2014), RM60,400 (138 pelajar, 2015), RM74,900 (190 pelajar, 2016), RM102,600 (241 pelajar, 2017), RM65,500 (156 pelajar, 2018) dan RM32,200 (80 pelajar, 2019).

“Bidang pendidikan dalam kalangan generasi muda khususnya di DUN  Kuala Rajang terus mendapat keutamaan sejajar dengan hasrat melahirkan modal insan berkualiti selain memastikan mereka menikmati kehidupan lebih terjamin pada masa depan.

“Inisiatif ini merupakan salah satu komitmen saya bagi membantu pelajar cemerlang dan kurang bernasib baik untuk mendaftar di IPT sekaligus membela nasib mereka melalui pendidikan.

“Saya sangat mengambil berat soal pendidikan dalam kalangan generasi muda di DUN  Kuala Rajang,” jelasnya lagi.

Ujar beliau lagi, kriteria pemberian tertakluk kepada penerimaan pelajar IPTA dan IPTS yang diiktiraf oleh kerajaan dan tidak berdasarkan pencapaian jumlah gred di samping berasal dari DUN  Kuala Rajang.

“Melalui pendidikan, mereka dapat keluar dari kepompong kemiskinan dan berpeluang menikmati kehidupan lebih baik.

“Justeru, saya sentiasa memberikan keutamaan terutamanya dari aspek peruntukan dan perbelanjaan.

“Sehubungan itu, saya menasihatkan ibu bapa terus melaksanakan tanggungjawab dengan sebaik mungkin bagi memajukan anak-anak dalam bidang pelajaran,” katanya.

Dalam pada itu, kata Datu Len, dana ini membuktikan kerajaan amat mengambilberat masalah rakyat di samping tidak mahu mereka ketinggalan dalam arus pembangunan.

Oleh EARL ANEK

See author's posts


Kumulatif kes pulih 74.8 peratus

See author's posts


Lima suspek guna jalan tikus diberkas

SERIAN: Pasukan Gerakan Am (PGA) Batallion Ke-11 Batu Kawa memberkas seorang warga lelaki tempatan dan lima warga asing Indonesia pada 2 Jun, 2.15 petang di sebuah estet kelapa sawit di Kampung Mongkos.

Ketua Polis Serian DSP Aswandy Anis berkata, suspek warga tempatan beumur 23 tahun dari Jalan Stapok, Kuching tersebut dipercayai membawa lima warga asing tersebut masuk ke negara menggunakan jalan tikus.

Polis juga merampas sebuah kereta jenis Hyundai dari suspek warga tempatan.

Siasatan awal menunjukkan suspek warga tempatan menerima gaji sejumlah RM300 bagi setiap warga asing yang dibawa masuk ke Kuching.

Kes ini dissiasat di bawah Akta Anti Pemerdagangan Orang dan Anti Penyeludupan Migran 2007 (ATIPSOM 2007).

Dalam satu lagi kes, seorang pemandu, 44 tahun, dari Taman Hui Sing di Kuching dan seorang warga Indonesia yang pasportnya luput tarikh tamat diberkas selepas cuba melarikan diri 10.30 malam pada 31 Mei jam dalam Op Benteng di kawasan Mongkos.

Aswandy berkata, polis menerima maklumat dari penduduk di situ dan selepas itu berjaya memberkas suspek di Jalan Kampung Seroban, Serian.

Turut dirampas polis adalah Perodua Alza.

Suspek warga tempatan disiasat di bawah APTISOM 2007 dan Akta Imigresen 1959/63.

Warga Indonesia memasuki Sarawak menerusi jalan tikus di Kampung Mongkos dan dipelawa oleh suspek dengan gaji sebnayak RM200 untuk dihantar bekerja di estet kelapa sawit di Simunjan.

Oleh CONNIE CHIENG

See author's posts


Kes positif global cecah lebih 235.2 juta

AMERIKA SYARIKAT: Jumlah kumulatif kes positif Covid-19 di seluruh dunia ketika ini melebihi 235.2 juta.

Ini berikutan lebih ratusan ribu kes baharu dikesan dalam tempoh 24 jam lepas.

Data terbaharu Johns Hopkins University menunjukkan Amerika Syarikat (AS) kekal negara paling teruk terjejas dengan 43.8 juta kes.

Ini diikuti India dengan lebih 33.8 juta kes dan Brazil dengan lebih 21.4 juta kes.

United Kingdom, Rusia, Perancis dan Turki antara negara yang mencatatkan lebih 7 juta kes.

Argentina catat lebih 5 juta kes dan diikuti Colombia serta Sepanyol yang semakin hampir kepada jumlah tersebut.

Bagi Asia Tenggara, Indonesia mendominasi angka tertinggi kes Covid-19 dengan menghampiri 4.2 juta kes.

Ini diikuti Filipina dengan lebih 2.6 juta, Malaysia lebih 2.2 juta kes, Thailand dengan 1.6 juta kes, manakala Singapura merekodkan lebih 106,000 kes.

Sementara itu, angka kematian akibat Covid-19 seluruh dunia kini melebihi 4.806 juta.

Berdasarkan data Johns Hopkins University, Amerika Syarikat kekal merekodkan jumlah kematian tertinggi melebihi 702,000 kes.

Ini diikuti Brazil dengan lebih 597,000 kes, India lebih 448,000 kes, Mexico lebih 278,000 kes, sementara Rusia mencatat lebih 207,000 kematian.

United Kingdom, Itali dan Perancis pula merekodkan lebih 100,000 kes kematian.

Negara yang merekodkan angka korban melebihi 93,000 kes adalah Jerman manakala Sepanyol catat lebih 86,000 kes.

Bagi Asia Tenggara, Indonesia mendominasi angka kematian dengan lebih 142,000 kes korban.

Filipina di tangga kedua korban tertinggi dengan lebih 38,000 diikuti Malaysia dengan 26,000 kes, manakala Thailand dengan lebih 17,000 angka korban.-AFP

See author's posts


Coretan lalu kaum India Sarawak

SEMALAM merupakan salah satu hari besar bagi masyarakat India beragama Hindu seluruh dunia iaitu perayaan Deepavali. Perayaan Deepavali adalah perayaan cahaya yang diterjemahkan kepada kebaikan mengatasi keburukan.

Hanya di Sarawak sahaja tidak menjadikan perayaan ini sebagai hari kelepasan am seperti negeri-negeri lain di Malaysia. Walaupun tiada kelepasan am di Sarawak tetapi masyarakat India merupakan antara penduduk yang terdapat di Sarawak. Mereka sudah berada di Sarawak sejak zaman pemerintahan Brooke.

Kedatangan

Usaha awal membawa buruh-buruh India ini bermula atas pemintaan syarikat-syarikat Barat yang terlibat dalam penanaman kopi dan teh. Usul ini dibawa dalam satu mesyuarat Majlis Tertinggi pada 2 Jun 1894.  Raja Charles Brooke ketika itu menyerahkan keputusan ini kepada ahli Majlis Tertinggi untuk menerima atau menolak cadangan ini.

Beliau mengingatkan bahawa jika cadangan itu diterima, maka kebajikan buruh-buruh ini harus dijaga termasuk menepati kontrak yang dibuat dengan buruh ini, diberi kediaman yang baik dan diberi perkhidmatan perubatan.

Beliau juga menambah bahawa buruh-buruh ini dibenarkan pulang semula ke negara asal mereka jika kontrak telah tamat.

Dalam usaha menjaga kebajikan buruh-buruh ini, maka Rajah Charles Brooke mencadangkan agar seorang ejen yang pandai berbahasa Tamil dilantik di Kuching. Cadangan untuk membawa buruh-buruh India akhirnya mendapat persetujuan ahli Majlis Tertinggi.

Pada 1899 dicatatkan usaha membawa buruh-buruh Tamil telah dibuat, dan mereka yang dibawa berdasarkan kontrak berjumlah 381 orang. Daripada bilangan ini, ada juga buruh-buruh ini melarikan diri dan dianggarkan seramai sembilan orang telah melarikan diri.

Justifikasi pengambilan buruh ini kerana murah dan mereka juga kuat bekerja. Kerajaan Brooke membawa mereka ke Sarawak sebagai buruh untuk melakukan kerja-kerja penyelengaraan sebagai pekerja untuk Jabatan Kerja Raya.

Pada 1926 misalnya mereka diberi tugas untuk melakukan pembersihan kawasan hospital di Kuching. Mereka juga ditugaskan untuk membantu penyelengaraan jalan-jalan di Sarawak yang telah rosak. Ada dalam kalangan mereka diambil sebagai buruh di ladang kopi, Estet Matang.

Terdapat juga kes penganiayaan ke atas buruh-buruh Tamil ini berlaku di Estet Matang pada 1900. Raja Charles Brooke memandang berat masalah ini dan menegur syarikat-syarikat yang mengupah buruh ini.  Buruh-buruh ini dikatakan tidak dibayar upah yang sepatutnya. Mereka juga dikenakan bayaran bunga tinggi apabila melakukan pinjaman daripada penyelia mereka. Raja Charles Brooke mengarah agar buruh-buruh ini dibayar seperti dalam kontrak mereka dan bayaran bunga harus dihapuskan.

Berbeza dengan di Tanah Melayu, kepesatan penanaman getah membawa kehadiran beramai-ramai masyarakat ini. Keadaan ini tidak berlaku di Sarawak. Sebaliknya apabila harga getah naik pada pertengahan 1920an, orang Cina yang ramai datang untuk terlibat dalam penanaman getah di Sarawak khususnya di Bahagian Ketiga (kini dikenali sebagai Bahagian Sibu).

Bila bercakap memgenai orang India, mereka ini terbahagi kepada pelbagai ras berbeza. Kebanyakan mereka ini ialah masyarakat Tamil yang menganut agama Hindu. Walaupun ada masyarakat India yang bekerja di Sarawak pulang semula ke India, ada juga yang menetap terus di Sarawak. Mereka ini menjadi ejen penting dalam mempelbagaikan budaya masyarakat di Sarawak.  Ini kerana mereka bukan sahaja terlibat dalam aktiviti perburuhan malah juga dalam kegiatan berjual-beli dengan menjual pes kari.

Keluarga Ahtimulam misalnya menjalankan peniagaan pes kari sejak 1935 di Kuching. Bila bercakap mengenai peniagaan, masyarakat India Muslim merupakan masyarakat yang aktif berniaga di Kuching hingga sekarang.

Peniaga India Islam

Orang India Muslim ini banyak tertumpu di Kuching, dan menjadi masyarakat peniaga makanan yang terkenal di Kuching. Mereka menguasai peniagaan rempah untuk pasaran tempatan selain menjadi peniaga makanan dan menjual buku serta tekstil.

Masyarakat India Islam ini juga terlibat dalam mendirikan masjid dan pusat pengajian Islam di Kuching. Sumbangan besar masyarakat ini membawa kepada munculnya sebuah jalan kecil dengan nama India Street di Kuching.

Ada yang mengatakan bahawa masyarakat India Muslim ini sudah  berada di Kuching sebelum 1840. Mereka didakwa telah mendirikan penempatan berbentuk rumah peniagaan dan pondok-pondok kediaman di Kuching. Mereka ini diakui keberadaannya di Kuching dalam kenyataan Raja Charles Brooke pada 1870. Rata-rata masyarakat India Muslim ini datang dari Tamil Nadu. Terdapat beberapa nama peniaga ini dinyatakan pada zaman Brooke seperti K. Medin dan Tamby Abdullah.

Sementara itu, satu lagi kelompok masyarakat India yang mempunyai peranan penting dalam kerajaan Brooke dan seterusnya British adalah orang Sikh. Masyarakat Sikh di Sarawak kebanyakannya diberi tugas sebagai anggota keselamatan dan ada juga sebagai pembantu perubatan. Data pada 1930 menunjukkan anggota pasukan polis dalam kalangan orang Sikh ialah 230 orang daripada 893 anggota polis di Sarawak. Data tahun itu juga menunjukkan terdapat kira-kira 61 orang yang terdiri daripada Sepoy, Pathans dan Gurkha.

Pengambilan orang Sikh sebagai anggota keselamatan Sarawak berdasarkan peranan ejen Sikh sendiri yang ditugaskan mencari anggota polis di India. Pada 1930 usaha ini dilakukan oleh Sub-Inspector Poman Singh yang ditugaskan untuk mencari ahli-ahli baharu dari India.

Penglibatan masyarakat Sikh di Sarawak ini menampakkan lebih jelas menjelang Perang Dunia Kedua. Satu rejimen Punjabi telah dihantar oleh pihak British untuk mempertahankan Sarawak ketika itu. Keberadaan masyarakat Sikh di Sarawak bukan setakat di Kuching tetapi menjalar sehingga ke Sibu dan Miri.

Semangat nasionalis

Daripada aspek semangat nasionalisme, masyarakat India di Sarawak juga dipengaruhi oleh gerakan nasionalisme di India. Pada awal abad ke-20 misalnya, ada usaha untuk menyebarkan semangat menentang British di India. Risalah mengenai Gerakan Ghadar pernah disebarkan di Sarawak. Namun ia tidak mendapat sambutan kuat masyarakat India kerana jumlah mereka yang kecil di Sarawak.

Pada era pendudukan Jepun pula, ada usaha menaikkan semula semangat orang India melawan British. Atas sokongan pihak Jepun, maka Liga Pembebasan India menubuhkan cawangannya di Sarawak. Faktor jumlah masyarakat India yang kecil gagal memberi impak kepada gerakan nasionalis ini untuk berkembang. Namun demikian, ketika pendudukan Jepun itu juga, pergerakan golongan ibu dalam kalangan orang India ini mendapat sokongan tentera Jepun.

Pemimpin India seperti S. C. S. Chakraverty dari Liga Pembebasan India diangkat sebagai pemimpin orang India dalam Ken Sanji.  Puan Gopal dilantik untuk mengetuai gerakan golongan ibu masyarakat India. Selepas perang, keadaan mula berubah dan pergerakan orang India ini hanyalah kepada pergerakan persatuan kebajikan dan sosial.

Selepas merdeka

Satu satu pencapaian tertinggi masyarakat India dalam pentadbiran Sarawak ialah pelantikan Dato Dr Murugasu Sockalingam sebagai Speaker Dewan Undangan Negeri pertama Sarawak selepas Sarawak mencapai kemerdekaan.

Beliau merupakan seorang doktor yang berasal dari Perak. Dalam aspek budaya pula masyarakat India juga menambah keunikan budaya masyarakat Sarawak.  Ini kerana keunikan makanan mereka seperti briyani, puttum mayam, muruku, vade, channa, laddu, gulab jam dan capati menjadi sebahagian daripada cirarasa masyarakat tempatan. Mereka juga mendirikan beberapa kuil dan gurdwara serta masjid yang mempelbagaikan bentuk seni bina terdapat di Sarawak. Akhir sekali selamat menyambut perayaan Deepavali.

Dr. Suffian Mansor adalah Ketua Progran Sejarah, Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


Pendidikan harus realisasikan visi kerajaan

KUCHING: Sejumlah 1,265 sekolah rendah di seluruh negeri ini bakal mempunyai makmal komputer masing-masing dalam tempoh tiga tahun akan datang.

Ketua Menteri Datuk Patinggi Abang Johari Tun Openg berkata,

Kerajaan Sarawak memperuntukkan RM12 juta bagi tujuan itu.

“Sarawak mempunyai sistem pendidikan sendiri yang mana kita menggalakkan murid-murid sekolah rendah faham penggunaan komputer.

“Ini bagi membolehkan mereka belajar mengenai teknologi menerusi makmal komputer,” katanya.

Beliau berkata demikian ketika berucap pada Pelancaran Projek Pembinaan Bangunan Pentadbiran Baru dan Naik Taraf Bangunan Akademik Sekolah Kebangsaan (SK) Merpati Jepang, semalam.

Tambahnya, bidang pendidikan sememangnya memainkan peranan penting dalam merealisasikan visi kerajaan menjadikan Sarawak sebuah negeri maju berpendapatan tinggi menjelang tahun 2030.

“Ini kerana pendidikan merupakan nadi utama dalam usaha membangunkan modal insan berkualiti yang diperlukan untuk memacu kemajuan negeri pada masa hadapan,” ujarnya.

Mengulas mengenai sekolah daif, Abang Johari memberitahu ia menjadi salah satu faktor penghalang kepada kecemerlangan pendidikan di negeri ini.

“Oleh itu, Kerajaan Sarawak telah mengambil inisiatif untuk menawarkan RM1 bilion sebagai kontra pembayaran pinjaman negeri yang akan diperuntukkan bagi membaik pulih sekolah daif berkenaan dalam tiga fasa,” katanya.

Beliau yakin, projek ini akan menghasilkan impak dan kesan besar kepada para pelajar, guru-guru, ibu bapa dan komuniti setempat apabila sekolah daif mendapat bangunan baharu yang lebih sempurna, selamat dan selesa.

Oleh Nur Ain Otsman

See author's posts


21 organisasi terima dana RM190,074

MARUDI: Sejumlah RM190,074.00 peruntukan Projek Kecil  Luar Bandar (MRP) diagihkan kepada 21 organisasi di kawasan Dewan Undangan Negeri ( DUN) Marudi dan disampaikan oleh Menteri Muda Kerajaan Tempatan merangkap Ahli Dewan Undangan Negeri (ADUN)  Marudi Datu Dr. Penguang Manggil, baru-baru ini.

Cek MRP berkenaan diserahkan kepada Biro Wanita Rumah Asi Sayun ( RM5,000), Jawatankuasa Kemajuan dan Keselamatan Kampung (JKKK) Rumah Katherine Sunday ( RM10,000), JKKK Rumah Julau Sg Kelabit (RM10,000), Bekalan Bahan Binaan Rumah Duri Nangga Lait (RM20,000), Persatuan Ibu Bapa dan Guru (PIBG) Sekolah Kebangsaan (SK) Sungai Liam ( RM10,000), PIBG SK Pengarah Enteri (RM10,000) dan Biro Wanita Rumah Pengabang ( RM5,000).

Turut menerima dana ialah Biro Wanita Rumah Anthony Kedit Logan Manok ( RM5,000), JKKK Rumah Tan Lunsa (RM10,000), JKKK Rumah Nyala Bukit Limau ( RM10,000), Biro Wanita Rumah Lingga Sungai Nat ( RM5,000), JKKK Rumahh Rantai Sungai Kelabit ( RM10,000), Biro Wanita Rumah Rantai ( RM5,000), Biro Wanita Rumah Dasu (RM5,000), Biro Wanita Rumah Liboh ( RM5,000 ), Biro Wanita Rumah Engkamat ( RM5,000), JKKK Rumah Micheal Bangat ( RM10,000 ), Bahan Binaan Rumah Nuing ( RM19,992 ), Bahan Binaan Rumah Rawing ( RM5082), Jawatankuasa Tokong Dashin Lapok ( RM10,000 ), JKKK Rumah Rantai Sungai Marroy Peking ( RM15,000 ).

Beliau menyerahkan cek berkenaan selepas melawat projek rakyat ‘Beluru Sports Complexs’ yang baharu dimulakan oleh kontraktor Majlis Daerah Marudi.

Menurut Penguang, apabila siap kelak ia akan menjadi  kompleks sukan pertama di kawasan ini.

Penguang yang juga Ahli Dewan Undangan Negeri Marudi turut melawat beberapa projek dewan serbaguna dan naik taraf jalan rumah panjang sekitar daerah Beluru.

Jelas Penguang,  projek rakyat yang telah diluluskan pada 2019 sekarang giat dilaksanakan sejak akhir tahun lepas setelah sedikit tertangguh akibat Perintah Kawalan Pergerakan (PKP) tahun lepas.

Bagi projek-projek baik pulih jalan pula, ia dilaksanakan oleh  Jabatan Kerja Raya (JKR) mengikut jadual yang telah ditetapkan oleh agensi tersebut.

Oleh JIKU JUGUONG

See author's posts


Tiket penerbangan sehala Sabah, Sarawak ditawar pada harga maksimum RM300 – Loke

KUALA LUMPUR: Sebanyak 17,708 tiket penerbangan sehala dari Semenanjung ke Sabah atau Sarawak dijual pada harga maksimum RM300 sempena Pesta Kaamatan dan Hari Gawai.

Menteri Pengangkutan Anthony Loke berkata, harga istimewa itu ditawarkan oleh semua syarikat penerbangan dalam negara untuk tempoh perjalanan pada 27, 28 dan 29 Mei ke Sabah manakala 29, 30 dan 31 Mei ke Sarawak.

“Pengguna masih boleh membeli tiket pada harga yang lebih rendah sekiranya harga tiket asal tersebut kurang daripada RM300.

“Kerajaan beli (sebanyak 17,708 tiket) daripada syarikat-syarikat penerbangan dan kita jual semua pada harga diskaun iaitu maksimum RM300,” katanya pada sidang media selepas melepas Majlis Hari Raya Keretapi Tanah Melayu Berhad (KTMB), di Stesen Kuala Lumpur di sini hari ini.

Menurut Loke, projek rintis itu bertujuan menyelesaikan masalah harga tiket penerbangan yang mahal ketika musim perayaan dan sekiranya berjaya, ia akan dibentangkan kepada Kabinet agar boleh dijadikan  inisiatif berterusan.

Loke berkata, harga maksimum itu tidak termasuk cukai dan fi namun dengan pembelian tiket berkenaan pengguna akan dilindungi mengikut Kod Perlindungan Pengguna Penerbangan Malaysia 2016 (MACPC).

Beliau berkata, anggaran keseluruhan bagi bantuan subsidi pembelian tiket penerbangan ke Sabah dan Sarawak sepanjang tempoh penawaran adalah antara RM5.8 juta hingga RM11.4 juta.

Menurut Loke berikutan tiket penerbangan laluan Johor Bahru-Sibu bagi tempoh tiga hari sebelum perayaan Hari Gawai habis dijual, syarikat Batik Air akan menyediakan perkhidmatan penerbangan carter dengan kekerapan sekali sehari pada 29, 30 dan 31 Mei.

Sementara itu, Loke berkata sebanyak 10,744 tiket perkhidmatan tren elektrik (ETS) dan 499,323 tiket KTM Intercity terjual sehingga 9.00 malam semalam daripada 4.4 juta tiket yang ditawarkan bagi perjalanan Julai sehingga Disember 2023.

Katanya jualan tiket yang bermula 15 Mei lepas itu juga melibatkan tarikh hari perayaan negara seperti Hari Kebangsaan, Hari Malaysia, Deepavali, Krismas selain cuti sekolah.

“(Sebanyak) 2,043 tiket bagi dua perkhidmatan ETS tambahan untuk laluan KL Sentral ke Padang Besar dan sebaliknya untuk perjalanan 26 Mei hingga 5 Jun sempena cuti sekolah penggal pertama dan cuti umum juga telah terjual.

“Ini membuktikan rakyat Malaysia menggunakan serta menghargai pengangkutan awam yang disediakan kerajaan, terutama perkhidmatan yang disediakan KTMB yang selamat dan selesa untuk ke destinasi masing-masing,” katanya yang turut mengingatkan orang ramai agar sentiasa merancang perjalanan.        – Bernama

See author's posts


Sarawak mahu jalin kerjasama maritim, logistik

TAKLIMAT… Dato Sri Lee Kim Shin dan pegawai kementeriannya sedang diberi taklimat mengenai sokongan dan operasi logistik Asian Supply Base Sdn Bhd (ASB) sebaik tiba di hab logistik itu semalam.• Foto BERNAMA

LABUAN: Kementerian Pengangkutan Sarawak sedang meneliti kemungkinan untuk menjalinkan kerjasama dengan Sabah dan Labuan dalam bidang maritim dan logistik.

Menteri Pengangkutan Sarawak, Dato Sri Lee Kim Shin berkata kerjasama itu boleh direalisasikan memandangkan kepentingan sektor tersebut untuk Sabah, Sarawak dan Labuan.

“Kementerian ini sedang melihat kepada maritim dan logistik…Sabah dan Sarawak mempunyai persamaan kerana kedua-dua negeri menguatkuasakan Ordinan Perkapalan Saudagar 1960.

“Kami juga meninjau bidang maritim bersama di Sabah yang ketika ini berada di bawah bidang kuasa Jabatan Laut Malaysia, yang boleh diwakilkan kepada Sabah dan Sarawak,” katanya kepada Bernama selepas melawat hab logistik bersepadu Labuan untuk industri minyak dan gas yang terletak di kawasan Asian Supply Base (ASB) di sini, pada Selasa.

Beliau dan delegasinya disambut oleh Ketua Pegawai Eksekutif ASB, Japar B Esteban dan para pegawai kanannya.

Lee, berada dalam rangka lawatan sehari di Labuan, bermesyuarat secara tertutup dengan pegawai-pegawai dari Jabatan Pelabuhan dan Dermaga Sabah; pihak pengendali Pelabuhan Labuan Liberty, Megah Port Management Sdn Bhd, dan Asian Supply Base Sdn Bhd (ASB).

Beliau melawat kawasan Asian Supply Base yang menempatkan 88 syarikat antarabangsa dan domestik berkaitan minyak dan gas yang ketika ini beroperasi di pangkalan pengoperasian ASB.

Daripada jumlah itu, 16 merupakan kontraktor pengaturan petroleum manakala bakinya iaitu 71 pula adalah kontraktor pengaturan bukan petroleum.

“Saya juga melawat Pelabuhan Labuan Liberty, dan diberi taklimat mengenai aktiviti sokongan logistik dan pengendalian kargo. Saya nampak persamaan (ASB dan pelabuhan itu) seperti di Sarawak kita ada sektor minyak dan gas yang rancak di Miri dan Bintulu,” katanya.

– Bernama

See author's posts


Perambu Ngemansangka Bukit Assek tetap dikemujurka

NYADIKA PENGINGAT … Dato Sri Dr Sim Kui Hian begambar nyadika pengingat begulai enggau raban SUPP pengudah pengerami bejadi Palan Servis N.51 Bukit Assek kemari. Sama bisi dipeda Michael Tiang (duduk enam kiba), Dato Sri Lee Kim Shin (duduk tujuh kiba), Chieng (duduk lapan kiba), Sebastian Ting (duduk 11 kiba) sereta sida ke bukai.

SIBU: Nyau deka semua pampang Parti Rakyat Bersatu Sarawak (SUPP) udah ngatur Aum Besai Ninting Taun (AGM) dikena nyediaka diri pengawa bepilih dalam parti ba Kuching kena 21 Mei tu.

Nitihka Presiden SUPP, Dato Sri Dr Sim Kui Hian, aum nya dikena nyediaka diri napi Pengawa Bepilih Besai Ke-15 (PRU-15) ke deka diatur sebarang maya berengkah ari diatu.

“SUPP bisi 52 bengkah pampang sereta nyau deka semua udah ngatur aum diri empu,” ku iya lebuh dirandau pengarang berita pengudah bejadi Palan Servis N.51 Bukit Assek kemari.

Lebuh ditanya sekalika chalun SUPP deka ditemu pengudah pengawa bepilih dalam kena 21 Mei tu, Sim madhaka parti agi meratika kemaya menteri besai deka madahka Parlimen deka diketuka.

“Kami enda nemu kemaya menteri besai deka madah Parlimen diketuka. Ukai semina SUPP aja tauka Gabungan Parti Sarawak (GPS), semua parti deka nemu kemaya Parlimen deka diketuka.

“Iya ke lebih beguna nya anang pengudah madahka nama chalun baru deka ngatur pengawa. Kitai meseti mantaika pengelurus ati sereta seruran betemu enggau rayat mendinagka serbana sida iya,” ku Sim.

Pengarang berita mega nanya Sim ti mega Sapit Premier Sarawak sekali SUPP meseti menang ba Parlimen Sibu enggau Lanang maya PRU-15 ti dikena nentuka Perambu Ngemansangka Bukit Assek Baru ulih dikemujurka.

“Premier Sarawak kala bedanji dalam manifesto enti GPS menang ba Bukit Assek, sida iya deka nentuka pengawa ngemansangka baru endur nya deka dikemujurka.

“Perambu dikena ngemansangka kandang Bukit Assek udah bisi, tang Premier deka meda perambu ke lebih manah agi sereta deka dikemujurka ngena timpuh ke lama mimit,” ku iya.

Sama bisi enggau maya pengerami nya Menteri Pengangkut Dato Sri Lee Kim Shin, Sapit Menteri Dagang Temuai, Industri Kreatif enggau Performang Arts I Datuk Sebastian Ting, ADUN Pelawan Michael Tiang sereta sida ke bukai.

See author's posts


Empat didakwa 53 migran maut dalam treler

SAYU…Orang ramai melawat tugu peringatan sementara di tempat treler traktor ditemui dengan pendatangdi dalam dan luar San Antonio,Texas. •Foto AFP

HOUSTON: Empat lelaki telah didakwa atas pelbagai kesalahan selepas 53 migran maut dalam treler di San Antonio, Texas, kata pihak berkuasa pada Rabu.

Pemandu treler itu, yang dikenali sebagai Homero Zamorano Jr, 45, didakwa atas tuduhan penyeludupan manusia sehingga mengakibatkan kematian, menurut Jabatan Kehakiman (DOJ) Amerika Syarikat (AS) pada Rabu.

Media tempatan melaporkan Zamonaro mempunyai senarai rekod jenayah sejak 1990-an, lapor Xinhua.

Sementara itu, Christian Martinez, 28, ditahan di Palestine, Texas, pada Selasa dan didakwa atas pertuduhan bersubahat membawa masuk pendatang asing tanpa izin sehingga menyebabkan kematian, menurut DOJ.

Siasatan mendedahkan bahawa komunikasi antara Zamorano dan Martinez berlaku membabitkan peristiwa penyeludupan itu.

Jika sabit kesalahan, Zamorano dan Martinez akan berdepan hukuman penjara seumur hidup atau boleh dikenakan hukuman mati, lapor CNN.

Pada Selasa, Juan Claudio D’Luna-Mendez dan Juan Francisco D’Luna-Bilbao, kedua-duanya warga Mexico, didakwa memiliki senjata api dan menetap di Amerika Syarikat secara haram, menurut mahkamah dan pihak berkuasa AS.

Polis menahan kedua-dua suspek pada Isnin di sebuah lokasi di San Antonio seperti yang tertera dalam senarai pendaftaran treler itu.

Craig Larrabee, Pegawai Penyiasat Keselamatan Dalam Negeri San Antonio, selaku ejen khas yang bertanggungjawab menyiasat insiden itu, menyifatkan peristiwa penyeludupan manusia itu sebagai yang “terburuk” pernah terjadi di Amerika Syarikat.

Treler dengan nombor pendaftaran palsu itu membawa 67 migran sebelum dijumpai pada Isnin, Francisco Garduno Yanez, ketua Institut Imigresen Kebangsaan Mexico, berkata pada sidang media pada Rabu.

Tiada tanda-tanda kehadiran air di dalam treler dan tiada unit penyaman udara yang berfungsi, menurut Ketua Bomba San Antonio Charles Hood.

Mereka yang masih hidup mengalami strok haba dan keletihan. Suhu di San Antonio mencecah 101 darjah Fahrenheit (38.3 darjah celcius) pada Isnin, manakala suhu dalam treler itu berkemungkinan jauh lebih tinggi berbanding cuaca pada hari itu, menurut Perkhidmatan Cuaca Kebangsaan AS.-Bernama

See author's posts


MEESty adakan perbincangan pulih Pelan Sungai

BINTULU: Kementerian Tenaga dan Kelestarian Alam Sekitar (MEESty) Sarawak mengadakan perbincangan mengenai program berpotensi untuk memulihkan Pelan Sungai (Sungai Plan) dengan salah seorang pemain industri utama di Kidurong.

MEESty dalam kenyataan berkata, Timbalan Menteri MEESty Dr. Hazland Abang Hipni turut mengadakan pertemuan dengan beberapa pemain industri di Kawasan Perindustrian Tanjung Kidurong.

Katanya, sebelum pertemuan tersebut, beliau turut mengambil maklum tentang cabaran yang dihadapi oleh pemain industri di situ.

“Perbincangan tersebut berlangsung pada lawatan Timbalan Menteri MEESty, Dr. Hazland Abang Hipni selepas mengadakan mesyuarat penyelarasan di Bintulu baru-baru ini.

“Mesyuarat tersebut disertai oleh agensi di bawah MEESty, iaitu Sarawak Energy Berhad (SEB), Petroleum Sarawak Berhad (Petros) dan Lembaga Sumber Asli dan Alam Sekitar (NREB),” katanya.

Pegawai Kawalan Alam Sekitar Kanan (Ketua NREB Bintulu), Puan Sinanawati Marto dan Ketua Jabatan Alam Sekitar (JAS) Bintulu Abdul Mazli Hafiz Abdul Malik antara yang turut hadir dalam perbincangan tersebut.

See author's posts


33 rakyat Malaysia lega dapat pulang

KUCHING: Warga Malaysia seramai 33 orang berasa lega dan gembira kerana akhirnya dapat kembali ke tanah air apabila mereka menunggu menaiki pesawat jam 5 petang waktu tempatan.

Penerbangan ini akan berhenti di Dubai sebelum menuju ke Kuala Lumpur pada 24 Jun.

Mereka telah terkandas selama beberapa bulan akibat wabak Covid 19 yang mengakibatkan semua penerbangan dibatalkan di seluruh dunia dan warga Malaysia berjumlah 50 orang kesemuanya telah hilang kesabaran.

Keadaan mereka diwar-warkan oleh jurutera dasar laut, Malcolm Goh yang  terkandas selama 137 hari meminta bantuan pihak berkuasa menerusi laman media sosialnya awal bulan ini.

Goh berkata terdapat 12 warga Sarawak bersamanya dan dia berasa bimbang mereka akan mengalami masalah mental akibat terpaksa menunggu begitu lama untuk dibawa pulang ke tanah air.

Beberapa hari yang lepas, Goh berasa gembira kerana mendapat tiket penerbangannya bersama dengan 32 warga Malaysia yang lain tetapi berasa kecewa kerana mereka yang berada di luar Lagos, Nigeria tidak dapat pulang ke tanah air bersama kerana mereka cuma diberitahu berkenaan dengan penerbangan tersebut di saat akhir.

Goh berkata terdapat satu lagi penerbangan pada 25 Jun yang membawa warga Vietnam yang terkandas di Douala, Cameroon ke Lagos sebelum ke Kuala Lumpur.

Beliau berharap warga Malaysia ini akan dapat kembali juga.

Kerajaan Sarawak bersama dengan kerajaan persekutuan telah meminta bantuan Suruhanjaya Tinggi Malaysia di Nigeria untuk meminta kelulusan daripada kerajaan Nigeria untuk membenarkan warga Malaysia itu pulang ke tanah air.

Goh berterima kasih kepada pihak berkuasa yang membantu membawa mereka pulang.

Oleh Connie Chieng

See author's posts


Bayern belasah Schalke

LEROY Sane berkata Bayern Munich dahagakan lebih banyak kejuaraan selepas pemain sayap jerman itu menjaringkan gol pada penampilan sulungnya dalam kemenangan 8-0 Schalke dalam permainan pembukaan musim Bundesliga.

“Kami masih lapar, walaupun kami memenangi treble musim lalu,” kata Sane setelah menjaringkan dua gol selepas membantu Serge Gnabry, yang meraih hatrik di Allianz Arena.

“Menang permainan pertama kami dengan kemenangan 8-0 jelas sekali hebat.

“Rasanya sangat bagus akhirnya dapat bermain dengan pemain-pemain itu,” kata Sane, yang menghabiskan sebagian besar musim lalu di samping bekas kelab Manchester City akibat kecederaan di bahagian ligamen lutut pada awal musim lalu.

“Ini adalah hari yang sangat baik dengan banyak gol.”

Hanya selepas 26 hari memenangi Liga Juara-Juara, Bayern meneruskan rentak kemenangan ke-22 berturut-turut.

“Sungguh mengagumkan bagaimana pasukan telah membina prestasi musim lalu,” kata ahli lembaga Bayern dan bekas kapten kelab Oliver Kahn.-AFP

See author's posts


Kempen rancak ekonomi domestik

KUCHING:Kempen untuk merancakkan ekonomi domestik perlu dipergiat dan diperkukuhkan secara komprehensif kerana cabaran globalisasi perniagaan kini banyak menyumbang kepada pembelian barangan daripada luar negara.

Menteri Perdagangan Dalam Negeri dan Hal Ehwal Pengguna (KPDNHEP), Datuk Alexander Nanta Linggi berkata, langkah kerajaan untuk memperkasakan perbelanjaan dalam negara menerusi inisiatif seperti Kempen Beli Barangan Malaysia dan Kempen Jualan Malaysia ini adalah bertepatan dan sangat signifikan bagi mengimbangi cabaran serta tekanan globalisasi ekonomi semasa.

“Ia untuk merancak dan merangsang pertumbuhan ekonomi domestik melalui peningkatan pembelian dan penggunaan produk atau perkhidmatan tempatan,” katanya ketika berucap pada Program Citarasa Malaysia @ Bumi Kenyalang 2020 di sebuah pusat beli-belah, semalam.

Tambahnya, promosi barangan buatan tempatan secara terus kepada pengguna terbukti dapat meningkatkan kesedaran tentang kewujudan dan kualiti produk buatan tempatan.

“Perkembangan sektor perdagangan dalam negeri khususnya dalam bidang peruncitan berikutan permintaan domestik yang tinggi akan turut memberikan kesan limpahan yang mana ia akan mewujudkan lebih banyak peluang pekerjaan sekali gus mengurangkan kadar pengangguran dalam negara.

“Secara umumnya, kedudukan ekonomi Malaysia dan tahap sosioekonomi rakyat adalah baik dan ini dapat dibuktikan melalui kehidupan seharian pada masa ini dan kita dapat lihat ramai rakyat kita kini, semakin baik kualiti kehidupan mereka,” ujarnya.

Kempen Beli Barangan Malaysia

Jelasnya lagi, Kempen Beli Barangan Malaysia adalah sejajar dengan hasrat kerajaan dalam usaha untuk menangani kos sara hidup rakyat yang juga menjadi antara fokus utama inisiatif yang dilaksanakan oleh kerajaan.

“Dalam menjayakan usaha ini, semua pihak perlu berganding bahu untuk menjayakan kempen yang berorientasikan kepenggunaan seperti ini terutamanya dalam usaha untuk meningkatkan pembelian barangan buatan Malaysia bagi membantu merangsang pertumbuhan ekonomi industri tempatan dan seterusnya mengurangkan kebergantungan kepada produk import,” katanya.

Sehubungan itu, pada tahun lalu jumlah jualan keseluruhan yang dicatatkan bagi Kempen Beli Barangan Malaysia adalah berjumlah RM513 juta iaitu peningkatan sebanyak 23.3 peratus dari 2018.

Pada tahun ini, sama sebagaimana pada tahun sebelumnya, kerajaan telah memberikan mandat kepada KPDNHEP untuk melaksanakan secara agresif sebuah kempen khusus untuk memupuk kesedaran rakyat Malaysia bagi mempertingkatkan penggunaan barangan tempatan.

“Tujuan kempen ini diadakan adalah untuk menyemai semangat patriotisme dan rasa bangga rakyat Malaysia terhadap barangan keluaran tempatan, yang saya rasakan sekarang ini sudah boleh berdiri sama tinggi dengan produk luar negara.

“Justeru, sekiranya semua rakyat Malaysia menyokong inisiatif ini dengan mempertingkatkan pembelian barangan tempatan, sudah tentunya ia akan merancakkan ekonomi domestik di negara ini, mempertingkatkan Keluaran Dalam Negara Kasar Malaysia (KDNK) dan sekali gus mengelakkan pengaliran wang keluar dari negara ini,” tambahnya.

Beliau menggesa rakyat Malaysia agar mempertingkatkan semangat patriotisme terhadap negara kita Malaysia dan membantu membangunkan ekonomi negara dengan menunjukkan sokongan dalam mengutamakan  barangan Malaysia dan memperbanyakkan berbelanja barangan tempatan agar ekonomi kekal berlegar di dalam negara tanpa banyak pengaliran wang keluar.

Oleh Nur Ain Otsman

See author's posts


McDonald tutup pejabat di AS

CHICAGO: McDonald’s telah menutup pejabatnya di Amerika Syarikat selama beberapa hari sebelum memaklumkan mengenai pemberhentian kakitangannya, lapor Xinhua.

Media tempatan semalam memetik e-mel dalaman syarikat rangkaian makanan segera yang berpangkalan di Chicago sebagai berkata bahawa kakitangan korporat AS dan beberapa pekerja di luar negara harus bekerja dari rumah sementara menunggu maklum balas mengenai status perkhidmatan mereka.

McDonald’s akan memaklumkan kepada pekerjanya minggu ini tentang keputusan mengenai penamatan kakitangan sebagai sebahagian daripada program penstrukturan “Accelerating the Arched” yang diumumkan pada awal Januari, yang lebih terarah kepada “penghantaran, ‘Drive Thru’, digital dan pembangunan”.

Gergasi makanan segera itu mempunyai lebih daripada 150,000 pekerja dalam sektor korporat.

Kira-kira 70 peratus daripada pekerja terbabit berpangkalan di luar Amerika Syarikat.

McDonald’s melaporkan jualan globalnya meningkat hampir 11 peratus pada 2022, manakala jualan di Amerika Syarikat meningkat hampir enam peratus.

Penamatan perkhidmatan kakitangan semakin meningkat di Amerika Syarikat, terutamanya membabitkan sektor teknologi.

IBM, Microsoft, Amazon, Salesforce, Meta, Twitter dan DoorDash telah mengumumkan pemberhentian pekerjanya sejak beberapa bulan kebelakangan ini.

Rizab Persekutuan sebelum ini meramalkan bahawa kadar pengangguran AS mungkin meningkat kepada 4.6 peratus menjelang akhir tahun ini. – Bernama-Xinhua

See author's posts


Bekas pesakit derma plasma untuk rawat Covid-19

KUALA
LUMPUR: “Ada hikmah di sebalik wabak ini, walaupun diuji dengan Covid-19
sebelum ini namun saya bersyukur dapat menyumbang untuk merawat pesakit-pesakit
yang sedang berjuang di hospital”.

Demikian
menurut Chester Chang Chin Nam, 32, pesakit kes ke-18 Covid-19 yang sembuh dan
menjadi penyumbang kedua plasma darah selepas plasma darahnya didapati sihat,
sesuai serta memenuhi kriteria untuk dijadikan serum untuk merawat penyakit
itu.

Pengurus
pemasaran kasino itu menyifatkan dirinya cukup bertuah dan bangga kerana dapat
menyumbang sesuatu kepada masyarakat meskipun dirinya bukan seorang petugas
barisan hadapan, ketika negara sedang dilanda jumlah kes yang semakin
meningkat.

“Selepas
saya sembuh dan discaj daripada hospital pada 19 Feb lepas, saya dikehendaki
kembali ke hospital dua minggu kemudian untuk menjalankan pemeriksaan kesihatan
dan ketika itu, doktor mengambil sampel darah saya.

“Apabila
saya mendapat panggilan daripada pihak hospital pada 6 April bahawa plasma
darah saya sesuai untuk didermakan, tanpa berfikir panjang saya terus ke Pusat
Darah Negara untuk tujuan itu keesokkan harinya,” katanya ketika dihubungi
Bernama.

Katanya,
bukan semua bekas pesakit Covid-19 yang dapat menyumbang plasma, iaitu cecair
kuning dalam darah yang mengandungi antibodi dan akan diproses sebelum
diberikan kepada pesakit lain sebagai vaksin.

“Saya
hanya boleh menderma maksimum 500 ml sahaja pada satu-satu masa dengan berat
badan saya 75 kilogram. Selepas proses pendermaan, saya menerima sepucuk surat
seolah-olah ‘sijil penghargaan’. Saya dibenarkan untuk kembali ke Pusat Darah
Negara dua minggu akan datang untuk pendermaan kali kedua,” katanya.

Berikutan
itu, beliau berharap agar lebih ramai bekas pesakit Covid-19 yang telah sembuh
dan mempunyai kesihatan yang baik untuk tampil mendermakan darah, sekiranya
memenuhi kriteria,  untuk membantu
merawat lebih ramai pesakit.

Berkongsi
pengalamannya sebagai bekas pesakit Covid-19, Chang berkata, beliau mula
mengalami gejala demam pada 3 Februari selepas pulang ke Banting, Selangor
daripada bertugas di Macau, China untuk menyambut Tahun Baharu Cina pada 1 Februari.

“Selepas
empat hari, demam, selesema dan batuk saya masih tidak baik, saya pergi ke
klinik kesihatan dan doktor memberi bayangan bahawa saya dijangkiti Covid-19
setelah memberitahu sejarah perjalanan saya,” katanya.

Chang
berkata, beliau dibawa ke Hospital Banting untuk menjalani saringan dan terus
dikuarantin di hospital itu dan selepas keputusan didapati positif,
dipindahkan  ke Hospital Sungai Buloh
(HSB) pada 9 Februari.

“Empat
hari pertama di HSB, saya sukar bernafas sehinggakan perlu diberi bantuan
pernafasan, namun pada hari kelima kesihatan saya kembali normal namun saya
masih diuji positif Covid-19 setelah dua kali saringan.

“Syukur
pada hari ke-11 iaitu 19 Februari saya disahkan bebas Covid-19 dan dibenarkan
discaj,” katanya.

Katanya,
meskipun ramai yang memandang serong terhadapnya yang dijangkiti Covid-19,
beliau tetap berfikiran positif.

“Ada
yang bertindak ‘viral’ kan gambar saya dalam media sosial sehinggakan ahli
keluarga saya pun tertekan. Saya ingin menasihatkan (pesakit) jangan ambil
kisah akan perkara-perkara negatif di media sosial.

“Sentiasa berfikiran positif dan dengar cakap doktor
jika mahu sembuh,” katanya. – BERNAMA

See author's posts


Kawasan di Sungai Anak berpotensi bangunkan tanaman rumbia

TATAU: Kawasan di Sungai Anak mempunyai pontensi besar untuk membangunkan tanaman rumbia.

Ahli Dewan Undangan Negeri (ADUN) Kakus, Datuk John Sikie Tayai berkata, ini sekali gus akan melonjak dan mempelbagai kegiatan ekonomi penduduk di kawasan berkenaan.

“Tanaman ini juga mendapat permintaan yang tinggi kerana pelbagai produk berasaskan rumbia di pasaran dan dieksport ke luar negara.

“Untuk rekod pada tahun lepas nilai eksport rumbia adalah bernilai RM89 juta,” katanya.

Beliau berkata demikian pada Majlis Perasmian dan Penutupan Program Jangkauan Komuniti Pertanian (AgriCOP) Siri 5 di Rumah Dicka, Sungai Anak, semalam.

Beliau juga Menteri Muda di Jabatan Ketua Menteri (Undang-Undang dan Adat Bumiputera) memaklumkan bahawa ulat sagu daripada rumbia tersebut juga mendapat permintaan tinggi.

“Kini ulat sagu mencecah RM60 untuk sekilogram dan mendapat permintaan tinggi,” katanya.

Justeru, beliau menggesa JKKK untuk menjalankan projek pertanian secara komuniti, melalui projek seperti ini dapat menambah hasil pendapatan sesebuah rumah panjang.

“Ubah cara penanaman yang lama kepada cara baru yang diajar oleh Jabatan Pertanian supaya dapat mengeluarkan hasil yang lumayan,” katanya.

Pada majlis berkenaan beliau telah menyampaikan 11 cek Projek Kecil Luar Bandar (MRP) untuk aktiviti Jawatankuasa Kemajuan dan Keselamatan Kampung (JKKK) di kawasan Dewan Undangan Negeri (DUN) Kakus yang bernilai RM214,000.

Oleh ELLIE EDWARD

See author's posts


‘Ngabang’ tidak dibenarkan

CHERYL LAW

KUCHING: Mesyuarat khas Jawatankuasa Pengurusan Bencana Negeri (JPBN) pada Isnin telah mengambil keputusan bahawa ‘ngabang’ ketika sambutan Hari Gawai Dayak tidak akan dibenarkan.

Sekretariat JPBN Sarawak menerusi kenyataannya berkata, ‘ngabang’ tersebut termasuk bagi mereka yang mahu ngabang dari rumah ke rumah dan dari sebuah rumah panjang ke rumah panjang yang lain.

Sementara itu, JPBNS berkata, semua pelajar Institusi Pengajian Tinggi Awam (IPTA) dan Institusi Pengajian Tinggi Swasta (IPTS) tempatan yang telah balik baru-baru ini, diminta untuk menjalani saringan Covid-19 di bahagian masing-masing.

“Mereka akan dihubungi oleh Jawatankuasa Pengurusan Bencana Bahagian (JPBB) dan ini adalah bagi pelajar yang belum membuat saringan Covid-19,” kata  kenyataan itu pada Isnin lalu.

Menurut Sekretariat JPBNS, JPBB bersama dengan Kementerian Kesihatan Malaysia (KKM) akan mempertingkatkan keupayaan pasukan penjejakan kontak untuk membolehkan mereka dapat mengesan dengan secepat mungkin kontak rapat kepada kes positif yang baharu.

“Semua pelajar yang telah diarahkan untuk menjalani kuarantin di rumah diminta untuk terus berada di rumah dan tidak dibenarkan keluar, “ menurut kenyataan itu.

Mengulas lanjut, sekiranya didapati berada di tempat awam, mereka akan diambil tindakan oleh pihak berkuasa dibawah Ordinan Perlindungan Kesihatan Awam 1999: Perintah Perlindungan Kesihatan Awam (Langkah-langkah  Menjalankan Aktiviti di Kawasan Jangkitan Tempatan) (No. 2), 2020 bertarikh 13 Mei.

“Dibuat di bawah seksyen 15: 3, sesiapa mungkin diminta untuk mematuhi sebarang langkah ditentukan oleh menteri untuk tujuan pemantauan pergerakannya di dalam negeri.

“Kedua, ukuran di para (1) di atas mungkin termasuk penggunaan penandaan elektronik atau cara lain seperti yang dikeluarkan oleh Jawatankuasa Pengurusan Bencana Negeri Sarawak dengan kelulusan menteri,” katanya.

See author's posts


AgriCOP bertandang ke Bengoh, Padawan

Jabatan Pertanian Sarawak baru-baru ini telah menganjurkan Program Jangkauan Pengembangan Komuniti Pertanian (AgriCOP) yang bertempat di Kampung Taba Sait di Skim Penempatan Semula Bengoh, Padawan.

Tujuan utama program AgriCOP diadakan adalah untuk mengembangkan aktiviti-aktiviti pertanian yang terdapat di Sarawak serta memberikan pendedahan awal secara langsung mengenai perkembangan pertanian yang terkini kepada golongan petani melalui taklimat, pameran dan demonstrasi pertanian.

Program tersebut disertai oleh 200 orang golongan petani dari komuniti Biya. antara kampung-kampung yang terlibat sama dalam program adalah dari Kampung Nusaraya, Kampung Semban,Kampung Rejoi, Kampung Pain Bojong dan Kampung Taba Sait serta termasuklah semua Ketua Masyarakat dari Daerah Kecil, Padawan.

Antara topik yang diberi penekanan oleh Jabatan Pertanian menerusi program berkenaan adalah seperti teknologi fertigasi halia, teknologi tanaman kopi secara berkelompok dan tanaman nanas.

Selain daripada itu, para petani turut diberi pendedahan mengenai perkembangan teknologi penanaman, cara mengawal makhluk perosak dan juga amalan pertanian baik (MyGAP).

Adun Dewan Undangan Negeri (ADUN) Mambong, Datuk Dr.Jerip Susil ketika merasmikan majlis itu mengajak penduduk di kawasan tersebut untuk menjadi usahawan tani dengan mengusahakan tanah sendiri.

Selain daripada menambah pendapatan keluarga katanya, penduduk luar bandar secara tidak langsung dapat meningkatkan tahap kehidupan keluarga mereka daripada kepompong kemiskinan dengan mengusahakan tanah masing-masing menerusi projek pertanian yang sedia ada.

Sementara itu, usahawan tani merujuk kepada individu yang mengusahakan sesuatu aktiviti pertanian sama ada ternakan ataupun tanaman dengan menggunakan teknologi-teknologi moden.

Golongan ini bertanggungjawab dalam pengeluaran makanan terutamanya ternakan dan tanaman yang diusahakan untuk memperlbagaikan sumber makanan yang sedia ada dan menghasilkan makanan yang berkualiti.

Oleh itu, usahawan tani memainkan peranan yang sangat penting terhadap kesejahteraan masyarakat dan pembangunan dalam sesebuah negara.

Penduduk di luar bandar dan pedalaman kurang pendedahan mengenai pertanian moden seperti fertigasi berstruktur, hidroponik, akuaponik, dan Internet of Things (IoT) sedangkan ia hanya melibatkan penggunaan kawasan dan tenaga manusia yang minima tetapi masih dapat mengeluarkan hasil yang tinggi berbanding dengan penanaman secara konvensional.

“Sekiranya mereka diberikan pendedahan awal mungkin akan lebih ramai usahawan tani di negeri kita yang mendapat manfaat. Ini adalah kerana kebanyakan penduduk di luar bandar ketika ini lebih cenderung dengan kaedah penanaman konvensional,” ujar Dr. Jerip.

Justeru sudah tiba masanya untuk lebih ramai penduduk di luar bandar terutamanya golongan muda untuk menerokai tanaman moden. Selain daripada itu, mereka juga perlu arif mengenal pasti kawasan yang sesuai untuk pertanian dan mewujudkan lebih banyak tanaman berkelompok.

Penduduk luar bandar harus berani dan mengambil peluang yang ada untuk mengusahakan tanah mereka daripada membiarkan tanah ditumbuhi semak dan terbiar. Tetapi ia adalah terpulang kepada keputusan mereka sendiri.

See author's posts


Indu misi, staf berubat nyereta Misa Kudus

PENGINGAT… Reveren Father Joseph Sebastian begambar nyadika pengingat begulai enggau bala indu misisereta staf berubat pengudah nyereta Misa Kudus ba Gereja Roman Katolik St’s Peter & Paul’s Church Mukahkemari.

MUKAH: Bisi 21 iku indu misi enggau staf berubat diberekat maya Misa Kudus ke diatur ba Gerija Roman Katolik  St’s Peter & Paul’s Mukah pagi kemari.

Slot spesial nya dikena meri apresiasyen ngagai sida iya beserimbai enggau hari Indu Misi Sedunya ke diatur ninting taun kena 12 Mei.

Sigi endang baka ke ngelama tu bala sida ke sembiang nya duduk ba kerusi mua lalu maya diberekat Rektor Gerija, Reveren Father Joseph Sebastian sida duduk ma mua altar.

Lebuh meri jaku ajar paderi nya mega meri apresiasyen sereta terima kasih ngagai semua indu misi ketegal peduli amat enggau bala orang ke sakit maya berubat.

Iya mega besampi ngambika semua indi misi seruran dilindung ngambika sida iya ulih meri servis pemadu manah ngagai mensia mayuh.

Misa Kudus ninting minggu nya diatur nitihka Prosedur Operasi Standard (SOP) baka ke udah ditetapka, ngena penutup mua enggau idung dikena nyaga diri taja pan kitai udah ba renggat berubah ngagai endemik.

Nitihka penerang, theme Hari Indu Misi taun tu nya ‘Nurses a Voice to Lead Invest in Nursing & Respect right to secure Global Health’.

See author's posts


SADA giatkan usaha pembangunan Sri Aman

SIMANGGANG: Jawatankuasa Pembangunan Sri Aman atau SADA bakal menerbitkan pelan induk pembangunan sejajar dengan perlaksanaan Rancangan Malaysia Ke-12 (RMK-12) dan RMK-13 akan datang.

Pengerusi SADA, Dato’ Sri Rohani Abdul Karim berkata demikian ketika merasmikan Bengkel Pertama Pelan Induk Projek Pembangunan SADA yang berlangsung di salah sebuah hotel di sini semalam.

Katanya, pelan induk pembangunan selama 10 tahun tersebut akan bermula 2021 hingga 2030 sambil menekankan beberapa bidang utama bagi tujuan proses pembangunan Bahagian Sri Aman.

Antara bidang-bidang berkenaan menurut Ahli Parlimen Batang Lupar tersebut adalah pembangunan kemudahan infrastruktur, telekomunikasi, pembangunan modal insan, pertanian moden dan pembangunan utiliti.

“Selain itu, SADA menerusi pelan induk berkenaan juga akan turut menekankan aspek pembangunan digital bagi mendokong aspirasi negeri dalam era ekonomi digital bagi kawasan Bahagian Sri Aman.

“Malah pada masa yang sama, SADA menerusi pelan induk pembangunan tersebut juga akan turut mempertingkat aktiviti tambah nilai dalam semua sektor ekonomi dan perindustrian dalam bahagian ini,” kata beliau.

Justeru, Rohani memohon kepada pemimpin-pemimpin masyarakat di Sri Aman untuk memberikan cadangan serta pendapat bagi memastikan pelan induk pembangunan SADA ini nanti bersifat komprehensif dan holistik.

“Jangan pendamkan impian pembangunan dalam diri anda. Jika ada, maka sila luahkan kepada kita (SADA) sepanjang penganjuran bengkel tersebut demi memantapkan lagi pelan induk pembangunan Bahagian Sri Aman ini nanti,” kata beliau.

Terdahulu, seramai 147 pemimpin masyarakat telah menyertai Bengkel Pertama Pelan Induk Projek Pembangunan SADA yang bermula semalam sebelum ia berakhir pada Jumaat ini nanti.

Turut hadir, Menteri Muda Pembangunan Perindustrian, Datuk Dr. Malcom Mussen Lamoh, Menteri Muda Kesejahteraan Komuniti, Datuk Francis Harden Hollis, Menteri Muda Belia dan Sukan, Datuk Snowdan Lawan, Ahli Dewan Undangan Negeri (ADUN) Bukit Begunan, Datuk Mong Dagang, ADUN Lingga, Simoi Peri, Ahli Dewan Negara, Senator Susan Chemerai Anding, Residen Sri Aman, Indit Bangai, para ketua jabatan dan Ketua Masyarakat di sini.

Antara aktiviti yang berlangsung pada hari berkenaan adalah Taklimat Perspektif Strategik oleh Ketua Sekretariat SADA, Taklimat Pentadbiran Lab oleh Konsultan dan perbincangan kumpulan.

Oleh Valentine Ngumbang

See author's posts


Ahli Parlimen Bandar Kuching sumbang RM100,000 untuk bomba

KUCHING: Untuk memastikan pencegahan kebakaran berkesan dan menyeluruh, Ahli Parlimen Bandar Kuching Dr Kevin Yii menyalurkan sejumlah RM100,000 kepada Jabatan Bomba Penyelamat Malaysia (JBPM) Sarawak.

Dr Kevin Yii berkata, sumbangan bertujuan membantu pihak bomba dalam menjalankan program dan membiayai projek pam air mini.

“Pam air mini ini bernilai lebih kurang RM80,000 jadi kita akan mulakannya dengan projek perintis dahulu, sekiranya berkesan, mungkin kita akan berbincang untuk mengembangkan inisiatif tersebut,” katanya.

Jelasnya lagi, pam air mini ini merupakan sebuah mesin mini pemadam api yang berfungsi untuk mengakses lokasi kebakaran yang tidak dapat diakses oleh trak bomba.

Bercakap kepada pemberita selepas menyempurnakan majlis penyerahan peralatan kebombaan kepada komuniti Kampung Selangan Batu, beliau turut menyerahkan 16 unit hos air kepada komuniti kampung tersebut.

Pada majlis sama, Ahli Dewan Undangan Negeri (ADUN) Pending Violet Yong bersama  Dr Kevin Yii turut mengedarkan sebanyak 34 alat pemadam api kepada penduduk di Kampung Selangan Batu.

Menurut Yong, kampung berusia 40 ke 50 tahun itu, kebanyakan rumah dibina dengan kayu dan penempatan antara rumah berjarak agak dekat antara satu dengan yang lain.

“Melihat kepada jarak rumah ke rumah, risiko kebakaran merebak sangat tinggi dan saya bersama Dr Kevin ambil inisiatif untuk guna pakai peruntukan sendiri untuk membeli pemadam api kepada penduduk di sini.

“Kita akan menyerahkan 24 pemadam api yang diperuntukkan oleh Dr. Kevin Yii dan 10 lagi daripada Jabatan Bomba dan Penyelamat Malaysia (JBPM) Cawangan Sarawak.

“Jadi, setiap 34 rumah di sini akan mendapat satu alat pemadam api untuk digunakan dalam situasi kecemasan,” katanya.

Turut hadir, Pengarah Jabatan Bomba dan Penyelamat Sarawak Datu Khirudin Drahman

Oleh SHAHRUL QAIZAT

See author's posts


Empat lagi kawasan disanitasi

ALEXANDRA LORNA

KUCHING: Empat lagi kawasan awam di sekitar bandaraya ini terus disanitasi oleh Jabatan Bomba dan Penyelamat Malaysia Bahagian Kuching, semalam.

Penolong Pengarah Operasi Negeri Tiong Ling Hii berkata, tiga kawasan tersebut ialah Gereja Anglikan, Tabuan Height, Kuching Buddhist Fellowship, Taman Sung Hong, Jalan Tun Razak, Gereja Anglikan Tabuan Jaya dan Zang Xue Yuan, Jalan Tai Shin Jar.

“Di Gereja Anglikan, Tabuan Height, kerja-kerja sanitasi dilakukan diluar dan dalam premis seluas 800 meter persegi melibatkan sembilan anggota Bomba dan enam petugas Majlis Bandaraya Kuching Selatan (MBKS).

“Manakala di Kuching Buddhist Fellowship, Jalan Tun Razak kerja-kerja sanitasi dilakukan di luar dan dalam premis seluas 80 meter persegi melibatkan lima anggota Bomba,” katanya dalam satu kenyataan.

Beliau berkata kerja-kerja sanitasi turut dilakukan diluar dan dalam premis seluas 800 meter persegi Gereja Anglikan Tabuan Jaya melibatkan sembilan anggota Bomba dan enam petugas MBKS.

“Bomba juga melakukan sanitasi di luar dan dalam premis Zang Xue Yuan, Jalan Tai Shin Jar seluas 1628 meter persegi.

“Kerja ini melibatkan sembilan anggota Bomba,” katanya. Beliau turut memberitahu, secara keseluruhannya 437 lokasi di seluruh Sarawak telah disanitasi sejak 30 Mac lalu.

See author's posts


SUPP alukan keputusan tarik balik rayuan isu kalimah ‘Allah’

KUCHING: Setiausaha Agung Parti Rakyat Bersatu Sarawak (SUPP), Datuk Sebastian Ting mengalu-alukan penarikan balik keputusan Kerajaan Persekutuan untuk merayu terhadap penghakiman awal Mahkamah Tinggi Kuala Lumpur bahawa orang bukan Islam boleh menggunakan kalimah “Allah”.

Menurut laporan media, Peguam Kanan Persekutuan yang mewakili Kerajaan Persekutuan dan Kementerian Dalam Negeri (KDN) memfailkan notis penamatan rayuan pada 18 April lalu.

Ting berkata, tindakan menarik balik itu merupakan tindakan yang wajar dilakukan.

“Saya percaya orang ramai akan menyokong dan berasa bersyukur melihat perkara itu digugurkan.

“Mahkamah Tinggi Kuala Lumpur memutuskan pada 10 Mac 2021 bahawa orang Kristian berhak menggunakan kalimah “Allah” untuk tujuan agama dan pendidikan.

“Pada masa itu , keputusan itu sama dengan membatalkan arahan Kementerian Dalam Negeri 1986 yang melarang penggunaan kalimah “Allah” dalam semua penerbitan Kristian dan mengesahkan hak perlembagaan Sarawak Christian Jill Irene untuk mengamalkan kepercayaannya.

“Ini bermakna keputusan adalah untuk menyuntik mesej positif ke dalam pegangan agama negara kita,” katanya.

Bagaimanapun, kata beliau amat dikesali dan membimbangkan kerajaan dan KDN kemudiannya membuat rayuan terhadap keputusan Mahkamah Tinggi itu.

Katanya, Kerajaan Persekutuan kini telah memutuskan untuk menarik balik rayuan berkaitan, yang juga mencerminkan kesungguhan Kerajaan Perpaduan sekarang untuk mempertahankan hak dan kepentingan semua kumpulan etnik dan agama, dan benar-benar melaksanakan konsep “Malaysia Sejahtera”.

Ting menegaskan bahawa kerajaan Gabungan Parti Sarawak (GPS) telah mempertahankan keharmonian semua kumpulan etnik dan semangat kesederhanaan.

Ini termasuk ketika Allahyarham Tok Nan atau Pehin Sri Tan Sri Adenan Satem masih hidup, beliau dengan jelas menyatakan pendirian Sarawak iaitu mengenai kebebasan beragama.

Katanya, Allahyarham berulang kali menegaskan bahawa penggunaan kalimah “Allah” bagi orang bukan Islam, bukan isu di Sarawak.

Katanya, sejak Perdana Menteri Datuk Seri Anwar Ibrahim memegang jawatan, beliau berkali-kali memuji Sarawak kerana memimpin negara dalam banyak bidang.

Anwar amat menghargai keupayaan pengurusan dan tadbir urus cemerlang kerajaan Sarawak.

Semua pencapaian ini malah tidak dapat dipisahkan daripada semangat keharmonian dan perpaduan Sarawak yang telah lama wujud di kalangan semua kaum, membolehkan pemimpin berturut-turut menumpukan perhatian dalam melaksanakan agenda pembangunan.

“Justeru, Kerajaan Persekutuan perlu mencontohi Sarawak dan menyatupadukan perpaduan semua etnik demi meneruskan agenda pembangunan.

“Tunjang perpaduan semua etnik ialah sikap bertolak ansur dan hormat-menghormati.

“Pemimpin negara harus menunjukkan contoh dan mengambil tindakan praktikal untuk mempertahankan hak dan kepentingan semua kumpulan etnik,” katanya.

Oleh Connie Chieng

See author's posts


Rumah terbuka medan kukuh perpaduan

UNTUK ALBUM… Dato Sri Wan Junaidi Tuanku Jaafar bergambar bersama tetamu kaum Cina yang turut hadir kerumah terbuka Aidilfitri.

KUCHING: Sudah menjadi amalan rakyat Malaysia, tradisi atau amalan rumah terbuka seakan menjadi kemestian bagi setiap perayaan utama seperti Hari Raya, Deepavali dan Tahun Baharu Cina.

Aidilfitri misalnya disambut meriah setiap tahun oleh semua kaum di negara ini tanpa mengira agama dan keturunan. Masyarakat Melayu rata-rata akan mengadakan rumah terbuka bagi meraikan tetamu dan jiran tetangga serta rakan taulan, jauh dan dekat.

Pelbagai juadah disediakan bagi menjamu tetamu yang dinantikan kehadirannya.

Pada asasnya, kita melihat amalan rumah terbuka sekadar untuk meraikan rakan taulan dengan hidangan disediakan, tetapi ada rahmat yang tersembunyi di sebalik amalan rumah terbuka.

Antaranya ialah ia dapat memupuk semangat kekitaan dan kejiranan. Warga kota misalnya, mereka tidak punya banyak masa untuk berkenal kenalan dengan lebih rapat dengan jiran mereka disebabkan kesibukan mengejar masa dan kerjaya.

Justeru, tradisi rumah terbuka secara tidak langsung merapatkan hubungan antara jiran tetangga. Inilah peluang untuk mereka mengambil tahu mengenai siapa dan apa pekerjaan jiran serta keluarga mereka.

Era globalisasi kini sudah banyak menjarakkan hubungan antara manusia dengan kehadiran gajet yang canggih sehingga seorang manusia itu tidak bergaul lagi dengan orang di sekeliling. Situasi sebegini amat sukar untuk dibendung apatah lagi kesibukan dengan kerjaya masing-masing.

Jadi, amalan rumah terbuka, sedikit sebanyak memberi ruang kepada ahli kejiranan untuk sekurang-kurangnya mengenali jiran mereka.

Rumah terbuka Menteri di Jabatan Perdana Menteri (Undang-Undang dan Parlimen) Dato Sri Wan Junaidi Tuanku Jaafar tidak kurang hebatnya apabila dihadiri masyarakat daripada berbilang kaum.

Berlangsung di Penview Convention Centre (PICC), rumah terbuka itu dihadiri sekitar 500 tetamu bagi mematuhi prosedur operasi standard (SOP) ditetapkan.

Setiausaha Politik Menteri di Jabatan Perdana Menteri (Undang-Undang dan Parlimen) Dato Sri Syed Hamzah Syed Paie berkata, kehadiran masyarakat berbilang kaum jelas mencerminkan rumah terbuka dapat mempupuk perpaduan.

“Kita dapat saksikan semasa majlis rumah terbuka, setiap lapisan masyarakat dan berbilang kaum diraikan.

“Ia membuktikan rumah terbuka merupakan medan untuk menyatukan masyarakat,” katanya.

Turut hadir Penghulu Ali Amit, Penghulu Ally Matsah, Penghulu Lair Salleh dan Pengerusi Penyelaras Sudin @ Seman Rasit.

See author's posts


Sejarah agihan kerusi Parlimen Sarawak

KETIKA pembentukan Malaysia, kerusi Parlimen yang mewakili Sabah, Sarawak dan Singapura mewakili 35 peratus daripada keseluruhan kerusi Parlimen negara. Ada 159 kerusi Parlimen iaitu 104 di Semenanjung manakala baki 55 kerusi di Borneo iaitu 24 di Sarawak dan Sabah 16. Singapura pula mempunyai 15 kerusi Parlimen.

Apabila Singapura keluar dari Malaysia, kuota tersebut dari semasa ke semasa tidak diisikan oleh Sabah dan Sarawak, akan tetapi diisikan oleh kuota di Semenanjung Malaysia. Isu ketika itu, ialah jumlah penduduk di Semenanjung lebih ramai berbanding Sabah dan Sarawak. Semenanjung Malaysia pula mempunyai lebih banyak negeri.

Apabila kewajaran naratif ini digunakan, maka lama kelamaan kedudukan kerusi Sabah dan Sarawak tidak memiliki kedudukan 35 peratus. Situasi ini dapat dikaitkan dengan dominasi kuasa politik, di bawah konsep persekutuan, terdapat penguasaan politik berpusat di Kuala Lumpur.

Lebih banyak kerusi di Semenanjung Malaysia bermakna lebih banyak kuasa dan kedudukan mereka semakin kuat. Pentadbiran di bawah Barisan Nasional (BN) sangat kuat dan mendominasi kerajaan. Akhirnya suara Sabah dan Sarawak dalam isu 35 peratus kerusi Parlimen ditenggelamkan oleh isu-isu nasional.

Terlalu kuat

Puncak kekuasaan BN dapat dilihat pada pilihan raya umum 2004 apabila UMNO memenangi 109 kerusi, MCA memperoleh 31 kerusi, MIC 9 kerusi.  Pembangkang pula hanya mampu memenangi 20 kerusi dengan satu kemenangan calon Bebas. Kemenangan ini adalah kemenangan bersejarah buat BN selepas era kejatuhan prestasi BN selepas isu pemecatan Datuk Seri Anwar Ibrahim.

Tun Dr Mahathir Mohamad membuat keputusan untuk berundur beberapa tahun selepas prestasi teruk BN dalam pilihan raya umum 1999. Mahathir tahu jika beliau masih menjadi Perdana Menteri, maka kemarahan rakyat terhadap beliau yang memecat Anwar yang ketika itu Timbalan Perdana Menteri, akan terus diterjemahkan dalam peti undi.

Jadi langkah berundur dan digantikan dengan Tun Abdullah Ahmad Badawi adalah langkah taktikal bagi memulihkan keyakinan terhadap UMNO dan BN. Pak Lah pula dikenali sebagai ‘Mr Clean’ pada awal pemerintahannya dan berjaya menggunakan imej tersebut untuk dijadikan sandaran dan harapan rakyat bagi memastikan kesinambungan pemerintahan dapat dilangsungkan dengan lebih baik lagi.

Kemenangan besar ini dilihat menyebabkan suara Sarawak kurang kedengaran walaupun BN Sarawak ketika menang tidak kurang 27 kerusi parlimen. Namun disebabkan BN ialah sebahagian daripada entiti BN Pusat, maka suasana Sarawak lebih selesa menumpang kecemerlangan prestasi BN pusat.

Apabila situasi politik sangat kuat sedemikian dan keselesaan kestabilan politik pusat menyebabkan tidak ada suara-suara khususnya Sabah dan Sarawak. Malah, di Sabah ketika itu kedudukan UMNO sangat kuat yang dipimpin oleh Musa Aman dan Shafie Apdal. Kedua-dua inilah menentukan jatuh bangun politik di Sabah.

Namun apabila politik nasional bergelora di akhir pemerintahan Pak Lah termasuk isu budak tingkat 4, pemberontakan Dr Mahathir terhadap pemerintahan Pak Lah, isu jambatan bengkok dan sebagainya, maka UMNO dan BN mulai lemah akibat penentangan pihak dalaman UMNO sendiri diketuai Dr Mahathir sendiri. Perpecahan dalaman ini memberi peluang besar kepada pembangkang untuk mendapatkan tempat dan kedudukan.

BN mulai hilang taring kuasa

Kekalahan teruk Barisan Nasional pada pilihan raya umum ke-12 pada 2008 menyebabkan  BN pertama kali kehilangan majoriti 2/3 dan hanya mampu membentuk Kerajaan Pusat secara majoriti mudah, iaitu memiliki lebih daripada separuh jumlah kerusi akan tetapi kurang 2/3 daripada jumlah kerusi.

Negeri Kedah, Pulau Pinang, Perak dan Selangor tewas dan gagal menawan negeri Kelantan. Kekalahan yang dijangka ini menyebabkan tokoh politik nasional seperti Samy Vellu, Zainuddin Maidin, Koh Tsu Koon, Shahrizat Abdul Jalil dan sebagainya hingga menyebabkan Pak Lah digesa bersara.

Kekalahan inilah merupakan terburuk dalam sejarah BN ketika itu, selepas prestasi buruk BN pada 1969 dan 1999. Ketika itu, Sabah, Sarawak dan Johor mencatat kemenangan besar dan sejak itu perhatian kepada Sabah dan Sarawak mulai diberikan perhatian oleh pentadbiran Datuk Seri Najib Razak.

Buat pertama kali terdapat peningkatan jumlah anggota Kabinet dari Sabah dan Sarawak. Yang penting Najib mulai mendengar suara Sarawak apabila bersetuju melaksanakan projek lebuh raya Pan-Borneo, dianggarkan bernilai RM22 bilion yang menghubungkan jalan dari Sematan ke utara Sarawak.

Yang kedua ialah Najib mulai mengadakan penurunan kuasa secara pentadbiran daripada kuasa pusat kepada negeri Sarawak. Proses ini berlaku secara beransur-ansur dan ini menandakan kepentingan Sarawak yang dianggap Kuala Lumpur sebagai deposit tetap politik mereka mulai dipulihara dengan lebih baik.

Apabila BN tewas pertama kali dalam sejarah politik negara, usaha penurunan kuasa dan menjadikan Gabungan Parti Sarawak (GPS) sebagai teman mesra politik kurang diberikan oleh kerajaan Pakatan Harapan (PH). Malah dalam beberapa aspek terdapat pertikaian pendapat dan tindakan, menyebabkan GPS membuat keputusan menjauhi PH sehinggalah ‘Langkah Sheraton’ yang menyebabkan kerajaan PH tumbang.

GPS akhirnya memilih Perikatan Nasional (PN) sebagai rakan mesra politik bagi memastikan kestabilan politik nasional dapat dilangsungkan dan pada masa sama memastikan kepentingan Sarawak dapat dipulihkan agar lebih banyak pembangunan strategik Sarawak dapat dicapai.

Kuasa tawar menawar

Hasil daripada penyertaan dalam kerajaan PN, pimpinan politik Sarawak menggunakan peluang ini untuk tawar menawar politik dalam soal pendapatan negeri Sarawak. Hal ini dapat dilihat apabila Cukai Jualan Negeri (SST) hasil jualan petroleum dikenakan dan diperkenalkan pada 2019. Sarawak memperoleh manfaat besar apabila sehingga kini berjaya mengutip RM8 bilion, sekali gus menjadikan pendapatan tambahan Sarawak untuk membuat pelbagai program pembangunan negeri Sarawak.

Kesemua ini menunjukkan  kuasa yang ada pada Kerajaan Persekutuan, terdapat juga kuasa serta hak di bawah kerajaan Sarawak dan dikongsi bersama dalam bentuk kerjasama yang lebih strategik.

Perolehan kerusi Parlimen

Kepentingan 35 peratus kerusi Parlimem ini untuk memastikan kedudukan itu boleh mempengaruhi keputusan Parlimen. Tanpa 35 peratus kerusi Parlimen, wujud kebimbangan Ahli Parlimen di Semenanjung boleh meminda mana-mana perlembagaan tanpa memerlukan sokongan Ahli Parlimen Sabah dan Sarawak sedangkan penduduk Sabah dan Sarawak kini sudah berjumlah sekitar enam juta daripada 31 juta penduduk negara.

Apa pun, perolehan kerusi Parlimen jika berlaku dan bakal dilangsungkan, maka ia juga berasal daripada tawar menawar politik sejak zaman Najib. Hal ini kerana cadangan untuk mengembalikan kedudukan kerusi Parlimen itu pernah disahkan oleh Jawatankuasa Pilihan Khas Parlimen pada 2012 dan ini bermakna terdapat kesinambungan komitmen Barisan Nasional terhadap bekas rakan komponen BN dahulu kini dijenamakan sebagai GPS di Sarawak.

Suara agar kajian semula untuk dilaksanakan ini boleh menjadi pedang politik, iaitu ia boleh menentukan kemenangan yang lebih besar kepada GPS.

Pada masa sama juga, ia juga boleh menjejaskan prestasi GPS sekiranya pembahagian kerusi baharu yang bakal diagihkan itu tidak memihak kepada kawasan yang dikuasai kubu kuat GPS di Sarawak.

Hal ini kerana sudah ada ahli politik menyuarakan mahu jumlah agihan jumlah pengundi perlulah seimbang jika tidak berlakulah amalan gerrymandering and malapportionment yang dilihat mampu menghambat proses amalan demokrasi negara.

Profesor Madya Dr Awang Azman Awang Pawi adalah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Singapura benarkan pesawat Boeing 737 Max beroperasi

SINGAPURA: Singapura membenarkan pesawat Boeing 737 MAX kembali beroperasi mulai semalam, selepas digantung Lembaga Penerbangan Awam Singapura (CAAS) sejak 12 Mac 2019, berikutan dua nahas udara yang melibatkan pesawat itu di Indonesia dan Ethiopia.

“Keselamatan penerbangan menjadi keutamaan. CAAS telah mengambil langkah lebih teliti untuk menilai, memantau dan memastikan pesawat Boeing 737 MAX dapat beroperasi dengan selamat, sebelum menarik balik penggantungan operasi keluar masuk pesawat berkenaan di Singapura,” kata Ketua Pengarah CAAS, Han Kok Juan, dalam satu kenyataan di sini.

CAAS membuat keputusan itu setelah menyelesaikan penilaian teknikal, meliputi perubahan reka bentuk pesawat oleh Boeing dan diluluskan Pentadbiran Penerbangan Persekutuan Amerika Syarikat (FAA) serta pihak berkaitan yang lain.

Selain itu, CAAS turut menyemak data operasi penerbangan pesawat ia kembali beroperasi sepanjang sembilan bulan lalu dan mendapati tiada isu keselamatan dikesan.

Bagi membolehkan penarikan balik itu dikuat kuasa, CAAS memaklumkan pihaknya telah mengeluarkan Directive 13/2021.

Di bawah Directive itu, pengendali pengangkutan udara Singapura yang mahu menyambung kembali operasi pesawat Boeing 737 MAX diminta untuk mematuhi dan melaksanakan semua langkah seperti yang dinyatakan di dalam FAA Airworthiness Directive (AD) 2020-24-02 dan CAAS Directive 13/2021.

Ini termasuk mewujudkan program latihan kru penerbangan yang diluluskan CAAS merangkumi elemen latihan darat dan latihan penerbangan khas FAA untuk kru penerbangan Boeing 737 MAX, serta latihan simulator tambahan bagi memastikan juruterbang dilatih secukupnya mengenai pengurusan beban kerja ketika menangani kecemasan pesawat.

Singapore Airlines juga harus memastikan CAAS telah mematuhi dan melaksanakan semua keperluan sepertima yang termaktub di dalam FAA AD 2020-24-02 dan CAAS Directive 13/2021 sebelum pesawat Boeing 737 MAX kembali menyambung perkhidmatannya.

Singapore Airlines dilaporkan memiliki enam pesawat jenis itu dan akan menerima lapan pesawat lagi pada tahun kewangan berakhir 31 Mac 2022.

Syarikat penerbangan asing yang merancang memulakan operasi pesawat Boeing 737 MAX ke Singapura mesti mematuhi syarat CAAS di bawah perenggan 87A Perintah Navigasi Udara, serta FAA AD 2020-24-02 dan syarat pihak berkuasa penerbangan awam masing-masing.

Setakat ini, pengawal selia yang telah menarik balik sekatan operasi pesawat Boeing 737 MAX termasuk FAA, Agensi Keselamatan Penerbangan Kesatuan Eropah, Penerbangan Awam Kanada, Lembaga Keselamatan Penerbangan Awam Australia dan Lembaga Penerbangan Awam New Zealand. – Bernama

See author's posts


Kerajaan siasat, ambil tindakan ketirisan minyak masak

MENTERI di Jabatan Perdana Menteri (Ekonomi) Datuk Seri Mustapa Mohamed bertanyakan sesuatu kepada salahseorang peniaga semasa beliau melakukan tinjauan harga barang keperluan harian dan runcit di Pusat Transformasi Luar Bandar (RTC), Tunjong semalam. • Foto BERNAMA

KOTA BHARU: Kerajaan memandang serius masalah ketirisan pembekalan minyak masak bersubsidi yang antaranya dikatakan berpunca daripada kegiatan penyeludupan ke negara jiran, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau yang juga anggota Pasukan Khas Jihad Tangani Inflasi berkata pihaknya memandang serius isu berkenaan, apabila bekalan minyak masak paket bersubsidi dalam negara kini didapati berkurangan.

Beliau berkata, pihaknya telah mengadakan perbincangan dengan pelbagai pihak bagi mendapatkan maklumat lebih jelas mengenai isu itu, termasuk dengan Kementerian Perdagangan Dalam Negeri dan Hal Ehwal Pengguna (KPDNHEP).

“Kita ingin tahu sejauh mana seriusnya perkara ini, kerana kerajaan beri subsidi (untuk penduduk tempatan), namun ia dinikmati oleh orang asing …perkara ini tidak sepatutnya berlaku,” katanya ketika ditemui selepas meninjau harga barangan keperluan harian dan runcit di Pusat Transformasi Luar Bandar (RTC) Tunjong, di sini semalam.

Merujuk kepada Pasukan Khas Jihad Tangani Inflasi, Mustapa berkata pasukan itu akan mengadakan mesyuarat kali ketiga esok, dengan memberi fokus kepada dua perkara utama iaitu kaedah bagi menangani isu kekurangan bekalan minyak masak bersubsidi dan isu kenaikan harga barangan keperluan. – Bernama

See author's posts


Sarawak catat 1,379 tangkapan berkaitan dadah

KUCHING: Sepanjang bulan Julai lalu, Sarawak merekodkan 1,121 kes melibatkan 1,379 tangkapan berkaitan penguatkuasaan aktiviti penyalahgunaan dadah dan bahan terlarang.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato Sri Fatimah Abdullah berkata, tangkapan tersebut adalah hasil daripada 969 operasi yang dijalankan oleh Jabatan Siasatan Jenayah Narkotik (JSJN), Polis Diraja Malaysia (PDRM) Sarawak, Agensi Anti Dadah Kebangsaan (AADK) Sarawak dan Jabatan Kastam Diraja Malaysia.

“Daripada jumlah kes tersebut, sebanyak 56 kes melibatkan 86 tangkapan adalah bagi kesalahan membekal dan mengedar dadah dan bahan terlarang.

“Lapan kes dalam kategori itu disiasat di bawah Seksyen 39B Akta Dadah Berbahaya 1952, jika disabit kesalahan boleh dijatuhkan hukuman gantung sampai mati, atau penjara seumur hidup dan sebatan tidak lebih daripada 15 kali,” katanya.

Beliau berkata demikian pada sidang media selepas menerima kunjungan hormat daripada Agensi Anti Dadah Kebangsaan (AADK) Sarawak di Bangunan Baitulmakmur, di sini, semalam.

Tambahnya, manakala sebanyak 191 kes yang melibatkan 256 tangkapan bagi kesalahan memiliki dadah dan bahan.

“Bagi kesalahan positif urin di bawah Seksyen 15(1)(a), Akta Dadah Berbahaya (ADB) 1952, sebanyak 766 kes yang melibatkan 735 tangkapan telah direkodkan di Sarawak.

“Manakala di bawah Akta Penagih Dadah (Rawatan dan Pemulihan) 1983 (Pindaan 1998), terdapat sejumlah 108 kes melibatkan 302 tangkapan hasil daripada 66 operasi yang dijalankan oleh AADK Sarawak,” jelasnya.

Tegasnya, One Stop Committee (OSC) bagi Menangani Isu Dadah dan Substance (MIDS) Negeri memberi tumpuan yang sama penting kepada tindakan dan intervensi berbentuk penguatkuasaan serta bukan penguatkuasaan.

Mengulas mengenai analisis laporan tempoh Januari hingga Julai 2020, Fatimah berkata jumlah tangkapan bagi kategori kes bekalan dadah pada bulan Julai adalah sebanyak 19.5 peratus (86 tangkapan) jika dibandingkan dengan keseluruhan tangkapan bagi tempoh 1 Januari 2020 hingga 31 Julai 2020.

“Jumlah tangkapan bagi kategori memiliki pula adalah sebanyak 17.7 peratus (256 tangkapan) jika dibandingkan dengan jumlah keseluruhan bagi tempoh yang sama,” jelasnya.

Fatimah berkata, tanggungjawab menangani tersebut, semua pihak adalah diperlukan kerana isu ini adalah kompleks dan rumit selain turut mempunyai kaitan dan kesan terhadap isu dan masalah sosial yang lain seperti jenayah harta benda.

“Masyarakat yang mempunyai maklumat tentang aktiviti penyalahgunaan dadah dan substance boleh menyalurkan WhatsApp kepada Hotline JSJN ditalian 0122087222; dan Hotline AADK ditalian 019-6262233.

“Bagi individu yang sudah terjebak, rawatan dan pemulihan boleh diperolehi daripada AADK dan Klinik Kesihatan yang terdekat.

“Selain itu, Ibu-bapa adalah diingatkan agar sentiasa memantau anak-anak agar mereka melakukan aktiviti dan terlibat dengan program yang dapat menghindari penglibatan dalam gejala sosial,” tambahnya.

Oleh Zarina Abdullah

See author's posts